
REPUBLIKA HRVATSKA
DUBROVAČKO-NERETVANSKA ŽUPANIJA		
            OPĆINA ŽUPA DUBROVAČKA
                     O p ć i n s k o   v i j e ć e


KLASA: 
URBROJ: 
Srebreno, _____________

P R I J E D L O G

Na temelju članka 35. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 150/11, 144/12, 19/13 – pročišćeni tekst, 137/15 – ispravak, 123/17, 98/19 i 144/20), članka 104. stavka 1. Zakona o komunalnom gospodarstvu („Narodne novine“, broj 68/18, 110/18, 32/20 i 145/24) i članka 34. Statuta Općine Župa dubrovačka („Službeni glasnik Općine Župa dubrovačka“, broj 8/09, 6/13, 3/18, 4/20, 6/20 – pročišćeni tekst, 5/21 i 9/21 – pročišćeni tekst), Općinsko vijeće Općine Župa dubrovačka na __. sjednici održanoj dana __________ 2026. godine donijelo je

ODLUKA 
o komunalnom redu

I. OPĆE ODREDBE

Članak 1.
Ovom Odlukom propisuje se komunalni red na području Općine Župa dubrovačka te mjere za njegovo provođenje.

Odredbe ove Odluke obvezne su za sve fizičke i pravne osobe na području Općine Župa dubrovačka, ako posebnim zakonom nije drukčije određeno.

Članak 2. 
Ovom Odlukom osobito se uređuju:
1. uređenje naselja, 
2. način uređenja i korištenja površina javne namjene i zemljišta u vlasništvu Općine Župa dubrovačka za gospodarske i druge svrhe, 
3. uvjeti korištenja javnih parkirališta, javnih garaža, nerazvrstanih cesta i drugih površina javne namjene za parkiranje vozila, ako posebnim aktima nije drukčije uređeno, 
4. održavanje čistoće i čuvanje površina javne namjene, 
5. mjere za održavanje komunalnog reda, 
6. uklanjanje protupravno postavljenih predmeta, 
7. uklanjanje napuštenih, oštećenih i neregistriranih vozila, prikolica i drugih predmeta u slučajevima propisanim zakonom i ovom Odlukom, 
8. uklanjanje snijega i leda,
9. ovlasti komunalnog redara i način provedbe komunalnog reda, 
10. prekršajne odredbe. 

Članak 3.
Pojedini pojmovi u smislu ove Odluke imaju sljedeće značenje:
1. površina javne namjene je svaka površina čije je korištenje namijenjeno svima i pod jednakim uvjetima, a prema namjeni osobito obuhvaća:
· javne prometne površine,
· javne zelene površine,
· druge površine javne namjene;

2. javne prometne površine su nerazvrstane ceste, ulice, trgovi, mostovi, pothodnici, nathodnici, pješački prolazi, javne stube, šetališta, javna parkirališta, pločnici, nogostupi, pješačke i biciklističke staze, autobusna stajališta, autotaksi stajališta i druge slične površine;
3. javne zelene površine su parkovi, dječja igrališta, travnjaci, drvoredi, živice, cvjetnjaci, skupine ili pojedinačna stabla, zemljišni pojas uz javnoprometne površine na kojem je zasađeno zelenilo, zelene površine uz objekte javne namjene, javni sportski i rekreacijski prostori, staze, odmorišta i druge slične površine;
4. druge površine javne namjene su tržnice, površine uz sportske i rekreacijske objekte, površine i objekti namijenjeni javnim priredbama i drugim događanjima, javni zahodi, autobusne čekaonice, kolodvori, terminali i drugi slični prostori namijenjeni javnom prometu, površine unutar groblja namijenjene općoj uporabi osim grobnih mjesta, sabirna mjesta za komunalni otpad kada se nalaze na površinama javne namjene te druge površine u općoj uporabi;
5. javna rasvjeta su građevine i uređaji za rasvjetljavanje nerazvrstanih cesta, javnih prometnih površina na kojima nije dopušten promet motornim vozilima, javnih cesta koje prolaze kroz naselje, javnih parkirališta, javnih zelenih površina te drugih javnih površina školskog, zdravstvenog i drugog društvenog značaja u vlasništvu Općine Župa dubrovačka;
6. javna parkirališta su uređene javne površine koje se koriste za parkiranje motornih vozila i/ili drugih cestovnih vozila s pripadajućom opremom na zemljištu u vlasništvu Općine Župa dubrovačka;
7. javne garaže su podzemne i nadzemne građevine koje se koriste za parkiranje motornih vozila s pripadajućom opremom, čiji je investitor odnosno vlasnik Općina Župa dubrovačka ili osoba koja obavlja komunalnu djelatnost pružanja usluge parkiranja na uređenim javnim površinama i u javnim garažama;
8. nekretnina vidljiva s površine javne namjene je pročelje, dio pročelja, balkon, lođa, terasa, krov, dvorište, vrt, ograda i druga vanjska površina nekretnine koja je vidljiva s površine javne namjene;
9. vanjski dijelovi građevine su pročelja i njihovi dijelovi, izlozi, balkoni, lođe, terase, ulazna i garažna vrata, prozori, podrumski i drugi otvori, žlijebovi, oluci, krovovi, dimnjaci, nadstrešnice, klimatizacijski i ventilacijski uređaji, antene, rasvjetna tijela, solarni paneli, instalacije te drugi dijelovi, uređaji i oprema postavljeni na vanjskim dijelovima građevine;
10. zaštitne naprave su tende, roloi, zaštitne rešetke, vanjske kamere, alarmni uređaji i drugi slični uređaji i predmeti koji se postavljaju na vanjske dijelove građevine;
11. komunalna oprema su klupe, košarice za otpad, zaštitni stupići, ograde, nadstrešnice, javni satovi, planovi naselja, fontane, dječje sprave, ploče s nazivima ulica i kućnim brojevima, autobusne nadstrešnice, javni zahodi, stupovi javne rasvjete i druga oprema postavljena na površinama javne namjene;
12. pokretna naprava je štand, klupa, kolica za prodaju, ugostiteljska i druga prikolica, automat, hladnjak, peć i naprava za pečenje, naprava za prodaju pića, sladoleda ili drugih proizvoda, bankomat, pozornica, stol, stolica, pokretna ograda, suncobran, šator, čuvarska kućica i drugi privremeno postavljen objekt ili uređaj koji se može premjestiti;
13. kiosk je tipski objekt lagane konstrukcije koji se može u cijelosti ili u dijelovima prenositi i postavljati pojedinačno ili u skupini, a služi za obavljanje dopuštene djelatnosti;
14. reklamni i oglasni predmet je svaki predmet, uređaj, konstrukcija, natpis, pano, plakat, transparent, zastava, oglasni ormarić, svjetleći ili digitalni prikaz i drugi predmet namijenjen oglašavanju, reklamiranju ili obavješćivanju, čije se postavljanje i korištenje uređuje posebnim općim aktom Općine;
15. vozilo je vozilo u smislu propisa kojima se uređuje sigurnost prometa na cestama, a za potrebe ove Odluke pojam osobito obuhvaća osobne i teretne automobile, autobuse, kamperska vozila, motocikle, mopede, traktore, radne strojeve, priključna vozila te druga motorna ili električna vozila, ako ovom Odlukom nije drukčije određeno;
16. protupravno postavljen predmet je svaki predmet, oprema, uređaj, vozilo, prikolica, građevinski materijal, reklamni ili oglasni predmet i druga stvar postavljena, ostavljena ili odložena bez odobrenja, protivno odobrenju ili protivno odredbama ove Odluke ili posebnog općeg akta Općine;
17. napušteno vozilo je vozilo bez registarske pločice, vozilo koje nije u voznom stanju, vozilo koje je vidljivo oštećeno ili vozilo za koje se prema njegovu vanjskom stanju, mjestu i vremenu zadržavanja te drugim okolnostima može opravdano zaključiti da se ne koristi;
18. sabirno mjesto za komunalni otpad je mjesto na kojem su, sukladno propisima kojima se uređuje gospodarenje otpadom i općim aktima Općine, postavljeni jedan ili više zajedničkih spremnika za miješani komunalni otpad i/ili za odvojeno sakupljanje pojedinih vrsta komunalnog otpada;
19. komunalni redar je službena osoba nadležnog upravnog tijela Općine ovlaštena za nadzor nad provedbom ove Odluke i drugih općih akata iz područja komunalnog reda.

Članak 4. 
Površine javne namjene na području Općine Župa dubrovačka moraju se uređivati, koristiti i održavati na način koji omogućava sigurno kretanje pješaka, osoba s invaliditetom, osoba smanjene pokretljivosti, djece i starijih osoba.
Pri postavljanju komunalne opreme, pokretnih naprava, reklamnih i oglasnih predmeta, terasa, zaštitnih ograda, stupića i drugih predmeta na površinama javne namjene mora se osigurati nesmetan prolaz i pristup, sukladno posebnim propisima i ovoj Odluci.
Zabranjeno je postavljanje, ostavljanje ili držanje predmeta na površinama javne namjene na način kojim se ometa ili onemogućava njihovo redovito korištenje, ugrožava sigurnost prometa ili narušava pristupačnost.

II. UREĐENJE NASELJA
Članak 5.
Naselja na području Općine Župa dubrovačka moraju biti uređena, održavana, sigurna, funkcionalna i estetski prihvatljiva.
Pod uređenjem naselja u smislu ove Odluke osobito se smatra:
1. označavanje ulica, trgova, javnih površina i zgrada kućnim brojevima, 
2. uređenje i održavanje vanjskih dijelova građevina, 
3. uređenje i održavanje okućnica, dvorišta, vrtova, ograda i drugih dijelova nekretnina vidljivih s površine javne namjene, 
4. postavljanje i održavanje komunalne opreme, 
5. postavljanje i održavanje reklamnih i oglasnih predmeta, sukladno ovoj Odluci i posebnom općem aktu Općine, 
6. uređenje i održavanje javne rasvjete, 
7. uređenje i održavanje autobusnih stajališta, parkirališta, dječjih igrališta, sportskih i rekreacijskih površina, 
8. red pri korištenju, privremenom zauzimanju i zaštiti površina javne namjene. 
Uređenje naselja mora se provoditi tako da se čuva izgled naselja, osigura sigurnost i pristupačnost te omogući redovito i nesmetano korištenje površina javne namjene.

Članak 6.
Ulice, trgovi i druge javne površine kojima je određen naziv moraju biti označeni natpisnim pločama, a zgrade i druge građevine kojima je određen kućni broj moraju biti označene pločicom kućnog broja, sukladno posebnim propisima.
Natpisne ploče s nazivima ulica, trgova i drugih javnih površina postavlja i održava Općina Župa dubrovačka, odnosno pravna ili fizička osoba kojoj Općina povjeri obavljanje tih poslova.
Pločicu kućnog broja dužan je postaviti i održavati vlasnik, odnosno korisnik građevine kojoj je određen kućni broj, najkasnije do početka njezina korištenja, odnosno u roku određenom posebnim propisom ili aktom nadležnog tijela.
Zabranjeno je oštećivati, uništavati, prekrivati, uklanjati, premještati ili samovoljno mijenjati natpisne ploče s nazivima ulica, trgova i drugih javnih površina te pločice kućnih brojeva.

Članak 7.
Vanjski dijelovi građevina, uključujući pročelja, balkone, lođe, terase, prozore, vrata, izloge, zaštitne naprave, oluke, žlijebove, dimnjake, krovove, nadstrešnice, tende, klimatizacijske i ventilacijske uređaje te druge vanjske dijelove vidljive s površine javne namjene, moraju se održavati urednima, čistima, ispravnima i sigurnima.
Vlasnik, odnosno korisnik građevine dužan je vanjske dijelove građevine održavati tako da ne narušavaju izgled naselja te da ne predstavljaju opasnost za ljude, imovinu, promet, komunalnu infrastrukturu i komunalnu opremu.
Ako su vanjski dijelovi građevine zbog oštećenja, dotrajalosti, zapuštenosti ili neodržavanja takvi da narušavaju izgled naselja ili ugrožavaju sigurnost, vlasnik odnosno korisnik dužan ih je urediti, popraviti ili ukloniti opasne dijelove.
Uređaji, oprema i drugi predmeti postavljeni na vanjskim dijelovima građevine ili izvan njezina gabarita moraju biti postavljeni uredno i sigurno tako da ne ometaju prolaz pješaka, ne ugrožavaju sigurnost prometa i ne smanjuju preglednost.
Zabranjeno je korištenjem, oštećenjem, zapuštenošću ili neodržavanjem vanjskih dijelova građevine onemogućavati ili otežavati korištenje površina javne namjene i komunalne opreme.

Članak 8.
Vlasnik, suvlasnik odnosno korisnik građevine koja je vidljiva s površine javne namjene dužan je građevinu i njezine vanjske dijelove održavati tako da ne narušavaju izgled naselja te da ne predstavljaju opasnost za ljude, imovinu, promet, komunalnu infrastrukturu i komunalnu opremu.
Ako je građevina zapuštena, napuštena, devastirana, djelomično oštećena, neodržavana ili nezaštićena, a osobito ako su pročelje, krov, stolarija, limarija, zaštitne obloge, ograde, otvori ili drugi vanjski dijelovi građevine oštećeni, otvoreni, razbijeni, neuredni ili nesigurni, vlasnik, suvlasnik odnosno korisnik dužan ih je urediti, zaštititi, zatvoriti, popraviti ili ukloniti opasne dijelove.
Vlasnik, suvlasnik odnosno korisnik građevine iz stavka 1. i 2. ovoga članka osobito je dužan:
· ukloniti ili osigurati dijelove građevine koji se odvajaju ili prijete padom, 
· zatvoriti, zaštititi ili na drugi odgovarajući način osigurati otvore na građevini koji su dostupni s površine javne namjene ili predstavljaju opasnost za ljude i imovinu, 
· ukloniti korov, samoniklo raslinje, otpad i odbačene predmete iz pripadajućeg okoliša u dijelu koji je vidljiv s površine javne namjene, 
· po potrebi postaviti zaštitnu ogradu, mrežu, upozorenje ili drugo privremeno osiguranje radi zaštite ljudi i imovine. 
Ako zbog stanja građevine postoji neposredna opasnost za život i zdravlje ljudi, imovinu, promet, komunalnu infrastrukturu ili komunalnu opremu, komunalni redar rješenjem će naložiti poduzimanje hitnih privremenih mjera osiguranja.
Ako obveznik ne postupi po rješenju iz stavka 4. ovoga članka u ostavljenom roku, Općina može osigurati izvršenje putem treće osobe na trošak obveznika, ako je to dopušteno zakonom i prirodom stvari.
Ako stanje građevine upućuje na povredu propisa iz područja gradnje, sigurnosti građevina ili drugih posebnih propisa, komunalni redar o tome bez odgode obavještava nadležnu inspekciju ili drugo nadležno tijelo.

Članak 9.
Zabranjeno je ispisivati poruke i obavijesti, crtati, šarati, lijepiti plakate ili naljepnice te na drugi način prljati, oštećivati ili nagrđivati pročelja građevina, ograde, vrata, izloge, površine javne namjene, spomenike, spomen-obilježja, objekte kulturne baštine, komunalnu opremu i uređaje komunalne infrastrukture.
Zabranjeno je bez odobrenja nadležnog tijela postavljati natpise, obavijesti, oglase, plakate, transparente i druge slične sadržaje na mjestima koja za to nisu određena.
Osoba koja prouzroči oštećenje, onečišćenje ili nagrđivanje iz stavka 1. ovoga članka dužna je o svom trošku uspostaviti prijašnje stanje, ako posebnim propisom ili rješenjem nadležnog tijela nije drukčije određeno.

Članak 10.
Zelene površine, okućnice, dvorišta, vrtovi, neizgrađena građevinska zemljišta i drugi dijelovi nekretnine vidljivi s površine javne namjene moraju se održavati urednima, čistima i redovito njegovati.
Vlasnik, odnosno korisnik nekretnine dužan je s površina iz stavka 1. ovoga članka redovito uklanjati korov, suho raslinje, otpad, odbačene predmete i druge materijale koji narušavaju izgled naselja, otežavaju korištenje susjednih nekretnina ili mogu ugroziti sigurnost ljudi, prometa, komunalne infrastrukture i komunalne opreme.

Članak 11.
Raslinje, grane stabala, živice, grmlje, šiblje, ukrasno bilje i drugo zelenilo koje se nalazi uz površine javne namjene ili je vidljivo s površine javne namjene mora se redovito održavati i orezivati tako da ne ometa kretanje pješaka, ne ugrožava sigurnost prometa, ne zaklanja prometnu signalizaciju, javnu rasvjetu, komunalnu opremu i uređaje komunalne infrastrukture.
Grane stabala i drugo zelenilo iznad nogostupa, pješačkih staza i drugih površina namijenjenih kretanju pješaka moraju se održavati na visini od najmanje 2,50 m od površine po kojoj se kreću pješaci.
Grane stabala i drugo zelenilo iznad kolnika i drugih prometnih površina moraju se održavati na visini od najmanje 4,50 m od površine kolnika.
Živice, grmlje, šiblje i drugo raslinje uz površine javne namjene moraju se redovito održavati i orezivati tako da ne prelaze zamišljenu graničnu crtu površine javne namjene te da ne ometaju njezinu redovitu uporabu, preglednost i pristupačnost.
Vlasnik, odnosno korisnik nekretnine dužan je ukloniti suhe, oštećene ili opasne grane i dijelove stabala koji mogu ugroziti ljude, imovinu, promet, komunalnu infrastrukturu ili komunalnu opremu.

Članak 12.
Kod izgradnje novih stambenih, gospodarskih i drugih građevina investitor je dužan, po dovršetku radova, a najkasnije do početka korištenja građevine, urediti građevnu česticu i pripadajući okoliš u skladu s građevinskom dozvolom, glavnim projektom i posebnim propisima.
Građevna čestica i pripadajući okoliš iz stavka 1. ovoga članka moraju biti uređeni tako da ne narušavaju izgled naselja, ne ugrožavaju sigurnost ljudi i imovine, ne ometaju promet ni korištenje površina javne namjene te da budu očišćeni od građevinskog i drugog otpada.
Ako se građenje obustavi ili se radovi dulje vrijeme ne izvode, investitor je dužan zemljište, gradilište i pripadajući okoliš održavati urednima, čistima, sigurnima i, kada je to potrebno, ograđenima.
Članak 13.
Na obveze održavanja urednosti i čistoće zelenih površina koje pripadaju zgradi, kući ili drugoj građevini, kao i zemljišta vidljivih s površine javne namjene ili zemljišta uz prometnice koja nisu privedena namjeni, na odgovarajući se način primjenjuju odredbe članaka 10. i 11. ove Odluke.
Živice, grmlje, šiblje i drugo slično raslinje moraju se redovito održavati i orezivati do visine od najviše 1,50m(sukladno prostornom planu) te u trokutu preglednosti uz javne prometne površine do najviše 0,80m i širine koja ne ometa uporabu površine javne namjene.
Vlasnici odnosno korisnici zidova uz stambene zgrade, kuće ili zelene površine dužni su sa zidova redovito uklanjati korov i drugo samoniklo raslinje.
Vlasnici odnosno korisnici zemljišnih čestica i drugih površina koje graniče s površinama javne namjene dužni su poduzimati odgovarajuće mjere radi sprječavanja odrona zemlje, kamenja, stijena, drveća i drugih predmeta na površine javne namjene.
Ako se potporni ili ogradni zid uruši ili postoji opasnost od njegova urušavanja, komunalni redar rješenjem će naložiti vlasniku odnosno korisniku poduzimanje odgovarajućih mjera radi uklanjanja opasnosti, odnosno sanacije zida i uspostave sigurnog stanja, uz provedbu potrebnih mjera zaštite. Ako obveznik ne postupi po izvršnom rješenju u ostavljenom roku, Općina može, kada je to dopušteno zakonom i prirodom obveze, osigurati izvršenje putem treće osobe na trošak obveznika.


Članak 14.
Javne zelene površine na području Općine Župa dubrovačka održava pravna ili fizička osoba kojoj Općina Župa dubrovačka povjeri obavljanje tih poslova.
Održavanje javnih zelenih površina obuhvaća osobito opći nadzor, njegu, zaštitu i obnovu ukrasnog drveća, grmlja, živica, cvjetnih gredica i travnatih površina, košnju, orezivanje, zalijevanje, održavanje i obnovu staza, puteljaka, zaštitnih ograda i zidova, objekata, instalacija i druge opreme, čišćenje, uklanjanje otpada, zaštitu od oštećenja te zaštitu bilja od bolesti i štetnika.
Suhe, bolesne, oštećene i opasne grane i stabla na javnim zelenim površinama uklanjaju se na temelju procjene i, prema potrebi, uz mišljenje ovlaštene stručne osobe.
Ako stablo, grana ili drugo raslinje na javnoj zelenoj površini predstavlja neposrednu opasnost za život i zdravlje ljudi, imovinu, promet, komunalnu infrastrukturu ili komunalnu opremu, može se ukloniti ili orezati i bez prethodnog mišljenja iz stavka 3. ovoga članka, uz obvezu naknadnog evidentiranja i stručne provjere kada je to potrebno.
Suhe, bolesne, oštećene i opasne grane i stabla koja se ne nalaze na javnoj zelenoj površini, a ugrožavaju sigurnost ljudi, imovine ili prometa, dužan je ukloniti ili osigurati vlasnik odnosno korisnik zemljišta na kojem se nalaze, sukladno ovoj Odluci i posebnim propisima.
Komunalni redar rješenjem će naložiti vlasniku odnosno korisniku zemljišta uklanjanje, orezivanje ili drugo odgovarajuće uređenje stabla odnosno njegovih dijelova radi otklanjanja utvrđene opasnosti. Ako obveznik ne postupi po izvršnom rješenju u ostavljenom roku, Općina može, kada je to dopušteno zakonom i prirodom obveze, osigurati izvršenje putem ovlaštene pravne ili fizičke osobe na trošak obveznika.

Članak 15.
Radi zaštite, očuvanja i urednog korištenja javnih zelenih površina zabranjeno je:
1. uništavati, oštećivati, trgati, sjeći, lomiti, čupati ili na drugi način oštećivati drveće, grmlje, živice, travnjake, cvjetnjake i drugo bilje, 
2. gaziti, uništavati ili na drugi način oštećivati uređene travnate, cvjetne i druge hortikulturno uređene površine, osim na dijelovima koji su namijenjeni i označeni za takvo korištenje, 
3. bacati, ostavljati ili odlagati otpad, glomazne predmete, građevinski materijal, zemlju, šutu, granje i druge predmete, 
4. onečišćavati javne zelene površine na bilo koji način, 
5. oštećivati ili uništavati klupe, košarice za otpad, zaštitne ograde, zidove, dječje sprave, rasvjetu, znakove, fontane i drugu komunalnu opremu, 
6. lijepiti plakate, oglase, obavijesti i druge materijale na stabla, komunalnu opremu i druge elemente javne zelene površine, 
7. voziti, zaustavljati ili parkirati automobile, motocikle, mopede, električna vozila, bicikle i druga vozila na javnim zelenim površinama, osim na površinama koje su za to određene ili ako je to nužno za održavanje, interventne ili druge službene potrebe, 
8. kampirati, ložiti vatru, spaljivati otpad ili poduzimati druge radnje kojima se može ugroziti sigurnost ljudi, imovine i okoliša, 
9. puštati životinje bez nadzora te uvoditi pse i druge kućne ljubimce na dječja igrališta i druge površine na kojima je to zabranjeno, 
10. šetnice, parkove, trgove, parkirališta, zelene površine, dječja igrališta, rekreacijske površine i druga javna mjesta koristiti za ležanje i spavanje,
11. na prirodnim i uređenim plažama rezervacija mjesta ostavljanjem ručnika, ležaljki, suncobrana ili drugih predmeta, bez istodobnog osobnog korištenja zauzetog mjesta, 
12. koristiti javne zelene površine protivno njihovoj namjeni ili na način kojim se narušava njihov uredan izgled, funkcija i dostupnost drugim korisnicima.

Članak 16.
Dvorišta, okućnice, vrtovi, terase i druge vanjske površine uz stambene, poslovne, gospodarske i druge građevine moraju se održavati urednima, čistima i sigurnima te ne smiju narušavati izgled naselja ni ugrožavati korištenje susjednih nekretnina ili površina javne namjene.
Vlasnik, suvlasnik odnosno korisnik nekretnine dužan je dvorište, okućnicu, vrt i drugu vanjsku površinu održavati tako da se na njima ne zadržavaju otpad, glomazni predmeti, olupine vozila, dijelovi plovila, odbačeni uređaji, građevinski i drugi materijal, ako za to ne postoji posebno odobrenje ili drugi pravni temelj.
Zabranjeno je spaljivati otpad na privatnim površinama, okućnicama i poljoprivrednim zemljištima protivno posebnim propisima.
Ograde uz površine javne namjene moraju biti uredne, tehnički ispravne i održavane tako da svojim izgledom odgovaraju prostoru u kojem se nalaze te da ne predstavljaju opasnost za ljude, životinje, imovinu, promet i komunalnu opremu.
Zabranjeno je uz površine javne namjene postavljati ograde od bodljikave žice, šiljaka, oštro zašiljenih metalnih elemenata i drugih neprikladnih ili opasnih materijala, osim kada je to dopušteno posebnim propisom.
Vlasnik, suvlasnik odnosno korisnik nekretnine dužan je dotrajalu, oštećenu, nakošenu, neurednu ili opasnu ogradu popraviti, urediti ili ukloniti te po potrebi postaviti novu.

Članak 17.
Na području Općine Župa dubrovačka zastave, prigodna ukrasna obilježja, svjetlosni ukrasi i drugi elementi prigodnog uređenja mogu se postavljati u dane državnih blagdana, spomendana, Dana Općine, za vrijeme kulturnih, sportskih, turističkih i drugih manifestacija te u drugim prigodama od značenja za Općinu.

Zastava Republike Hrvatske ističe se u dane državnih blagdana Republike Hrvatske, u dane žalosti u Republici Hrvatskoj, na Dan Općine Župa dubrovačka te u drugim prilikama utvrđenim zakonom, i to:
1. na zgradi Općine Župa dubrovačka;
1. na objektima ustanova i pravnih osoba u vlasništvu ili suvlasništvu Općine Župa dubrovačka;
1. na poslovnim zgradama, prostorijama i objektima u kojima pravne i fizičke osobe obavljaju gospodarsku, obrtničku ili drugu samostalnu djelatnost;
1. na objektima kulturnih, športskih i drugih javnih institucija;
1. na istaknutim spomenicima kulture i javnim površinama po odluci općinskog načelnika.

Pravne i fizičke osobe iz stavka 2. točke 3. ovoga članka dužne su zastavu istaknuti na pročelju zgrade ili neposredno uz ulaz u poslovni prostor s pristupom s javne površine. Zastava se ističe dan uoči blagdana, a uklanja se prvi radni dan nakon blagdana.

Zastava koja se ističe mora biti uredna, čista i neoštećena. Zabranjeno je isticati pohabanu, poderanu, izblijedjelu ili na drugi način oštećenu zastavu.

Na zgradi Općine, uz zastavu Republike Hrvatske, mogu se isticati i zastava Dubrovačko-neretvanske županije te zastava Općine Župa dubrovačka, sukladno posebnim propisima i općim aktima Općine.

Zastave, ukrasna obilježja i drugi elementi prigodnog uređenja moraju biti uredni, čisti, tehnički ispravni i postavljeni tako da ne ugrožavaju sigurnost ljudi, imovine, prometa, komunalne infrastrukture i komunalne opreme.

Osobe koje postavljaju zastave, ukrasna obilježja i druge elemente prigodnog uređenja dužne su ih ukloniti odmah po prestanku razloga zbog kojeg su postavljeni, a najkasnije u roku od 24 sata, ako posebnim aktom ili ugovorom nije drukčije određeno.

Članak 18.
Reklamni i oglasni predmeti, natpisi, plakati, transparenti, obavijesti i drugi sadržaji za oglašavanje i obavješćivanje mogu se postavljati na području Općine Župa dubrovačka samo na način, pod uvjetima i na mjestima određenima ovom Odlukom, posebnom odlukom o reklamiranju i drugim općim aktima Općine.
Reklamni i oglasni predmeti moraju biti uredni, tehnički ispravni, estetski prihvatljivi i postavljeni tako da ne ugrožavaju sigurnost ljudi i imovine, ne ometaju promet i kretanje pješaka, ne narušavaju pristupačnost te bitno ne narušavaju izgled naselja.
Zabranjeno je neovlašteno postavljanje, lijepljenje, vješanje ili pričvršćivanje plakata, oglasa, obavijesti, transparenata i drugih sadržaja na pročelja građevina, ograde, stabla, komunalnu opremu, uređaje komunalne infrastrukture, stupove javne rasvjete i druga mjesta koja nisu određena za tu namjenu, osim u slučajevima dopuštenima posebnim općim aktom Općine.
Reklamni ili oglasni predmet postavljen bez odobrenja, protivno odobrenju ili protivno odredbama ove Odluke i posebnog općeg akta Općine smatra se protupravno postavljenim predmetom i uklanja se sukladno odredbama ove Odluke.

Članak 19.
Oglasna mjesta na području Općine Župa dubrovačka mogu se postavljati i koristiti samo na lokacijama i pod uvjetima koje odredi Općina Župa dubrovačka ili nadležno upravno tijelo sukladno ovoj Odluci, posebnoj odluci o reklamiranju i drugim općim aktima Općine.
Oglasna mjesta moraju biti uredna, čista, tehnički ispravna i redovito održavana.
Vlasnik oglasnog mjesta, osoba koja njime upravlja ili osoba koja je ovlaštena za poslove javnog oglašavanja dužna je oštećeno, neuredno ili dotrajalo oglasno mjesto popraviti, urediti, zamijeniti ili ukloniti bez odgode, a najkasnije u roku koji odredi nadležno tijelo.
Zabranjeno je oglašavanje i plakatiranje izvan oglasnih mjesta određenih za tu namjenu, osim u slučajevima dopuštenima posebnim općim aktom Općine.
Troškove uklanjanja bespravno postavljenih oglasa, plakata i drugih sadržaja te čišćenja mjesta na kojima su bili postavljeni snosi osoba koja ih je postavila, naručila, koristila ili se iz njihova sadržaja može utvrditi kao njihov korisnik, ako posebnim propisom nije drukčije određeno.

Članak  20.
Izlozi, izložbeni ormarići, zaštitne tende, suncobrani, vitrine i drugi slični elementi uz poslovne prostore koji su vidljivi s površine javne namjene moraju biti uredni, čisti, tehnički ispravni i estetski prihvatljivi.
Elementi iz stavka 1. ovoga članka moraju biti postavljeni i održavani tako da ne ometaju kretanje pješaka, ne ugrožavaju sigurnost prometa, ne narušavaju pristupačnost i ne umanjuju preglednost.
Oglašavanje i isticanje obavijesti na izlozima, vitrinama, tendama i drugim sličnim elementima dopušteno je samo na način koji ne narušava izgled poslovnog prostora, građevine i naselja te sukladno odredbama ove Odluke i posebnih općih akata Općine.
Zabranjeno je vješanje, izlaganje ili odlaganje robe, ambalaže i drugih predmeta na pročelja, vrata, prozore, ograde, tende i druge vanjske dijelove poslovnog prostora prema površini javne namjene, osim kada je to dopušteno posebnim odobrenjem ili posebnim općim aktom Općine.
Otvor poslovnog prostora koji se privremeno ne koristi zbog preuređenja, preseljenja, prestanka obavljanja djelatnosti ili drugog razloga mora biti uredno zatvoren ili prekriven primjerenim materijalom tako da ne narušava izgled naselja i ne ugrožava sigurnost prolaznika.

Članak  21.
Orijentacijski planovi, javni satovi, klupe, nadstrešnice, poštanski sandučići, javni zahodi, fontane, vodoskoci, spomenici, spomen-obilježja, dječje sprave, zaštitni stupići i druga komunalna oprema te objekti u općoj uporabi koji se postavljaju na površinama javne namjene moraju biti uredni, čisti, tehnički ispravni, funkcionalni i sigurni za korištenje.
Komunalnu opremu i objekte iz stavka 1. ovoga članka postavlja, održava, obnavlja, zamjenjuje ili uklanja Općina Župa dubrovačka odnosno pravna ili fizička osoba kojoj Općina povjeri obavljanje tih poslova, ako posebnim propisom nije drukčije određeno.
Orijentacijski planovi i druge informativne oznake moraju sadržavati točne, pregledne i ažurne podatke, a javni zahodi moraju ispunjavati odgovarajuće tehničke, sanitarne i higijenske uvjete.
Na mjestima na kojima se građani okupljaju i zadržavaju, po potrebi i uz odobrenje nadležnog upravnog tijela, mogu se postaviti i privremeni sanitarni objekti.
Zabranjeno je oštećivati, uništavati, premještati, onečišćavati ili neovlašteno koristiti komunalnu opremu i objekte iz stavka 1. ovoga članka te na njima postavljati oglase, plakate, natpise, naljepnice ili druge predmete, osim kada je to dopušteno ovom Odlukom ili posebnim općim aktom Općine.

Članak 22.
Urbana oprema na površinama javne namjene mora biti uredna, čista, tehnički ispravna, funkcionalna, sigurna za korištenje i estetski usklađena s izgledom naselja.
Pod urbanom opremom u smislu ovoga članka osobito se smatraju klupe, košarice za otpad, zaštitni stupići, ograde, nadstrešnice, držači za bicikle, dječje sprave, ploče s informacijama, stalci, posude za cvijeće, zaštitne prepreke i drugi slični predmeti postavljeni na površinama javne namjene.
Urbana oprema mora biti postavljena tako da ne ometa pješački promet, kretanje osoba s invaliditetom i osoba smanjene pokretljivosti, pristup komunalnoj infrastrukturi, sigurnost prometa ni redovito održavanje površine javne namjene.
Zabranjeno je urbanu opremu oštećivati, uništavati, premještati, neovlašteno uklanjati, po njoj ispisivati ili lijepiti plakate, oglase, naljepnice i druge sadržaje, osim kada je to dopušteno ovom Odlukom ili posebnim općim aktom Općine.
Dotrajala, oštećena ili opasna urbana oprema mora se bez odgode popraviti, zamijeniti, ukloniti ili na drugi način osigurati.

Članak 23.
Pokretne naprave, kiosci i drugi privremeno postavljeni objekti vidljivi s površine javne namjene moraju biti uredni, tehnički ispravni, estetski prihvatljivi i postavljeni tako da ne narušavaju izgled naselja.
Pokretne naprave i kiosci mogu se postavljati samo na lokacijama, na način i pod uvjetima određenima ovom Odlukom, posebnim općim aktom Općine i drugim propisima te na temelju akta nadležnog tijela Općine kojim se dopušta njihovo postavljanje i korištenje.
Njihovim postavljanjem mora se osigurati nesmetan prolaz pješaka, pristupačnost osobama s invaliditetom i osobama smanjene pokretljivosti, preglednost prometa, pristup vatrogasnim i drugim interventnim vozilima te pristup komunalnoj infrastrukturi.
Zabranjeno je uz pokretne naprave i kioske odlagati ambalažu, otpad, dostavne kutije, palete, pomoćnu opremu, rashladne uređaje, kablove, agregate i druge predmete izvan odobrenog obuhvata, osim ako je to izričito dopušteno posebnim odobrenjem ili posebnim općim aktom Općine.
Vlasnik odnosno korisnik pokretne naprave ili kioska dužan je prostor oko naprave održavati urednim i čistim te po prestanku korištenja bez odgode ukloniti napravu i dovesti prostor u prijašnje stanje.

Članak 24.
Bankomat koji je postavljen na površini javne namjene ili na vanjskom dijelu građevine vidljivom s površine javne namjene mora biti ugrađen, postavljen i održavan tako da ne ugrožava sigurnost ljudi i imovine, ne ometa pješački promet, ne smanjuje preglednost i ne narušava pristupačnost.
Bankomat se ne smije postaviti tako da izlazi u slobodni pješački profil, da onemogućava redovito korištenje nogostupa, ulaza, prolaza, javne opreme ili da narušava izgled pročelja i naselja u mjeri većoj od uobičajene.
Uz bankomat nije dopušteno postavljati dodatne reklamne ili oglasne elemente, svjetleće okvire, naljepnice, kutije, police, zaštitne konstrukcije, kablove ili druge predmete koji nisu sastavni dio odobrenog rješenja, osim kada je to dopušteno posebnim propisom ili posebnim općim aktom Općine.
Vlasnik odnosno korisnik bankomata dužan je bankomat i neposredni okoliš održavati urednima, čistima i tehnički ispravnima te bez odgode ukloniti kvar, oštećenje, neurednost ili opasnost.

Članak 25.
Klimatizacijski uređaji, ventilacijski uređaji, antene, satelitski prijamnici, dimovodni elementi, zaštitne kutije, kabeli, cijevi, nosači, rasvjetna tijela i drugi uređaji ili instalacije na pročeljima i drugim vanjskim dijelovima građevina vidljivima s površine javne namjene moraju biti postavljeni uredno, sigurno i na način koji što manje narušava izgled građevine i naselja.
Vanjske jedinice klima-uređaja i drugi slični uređaji ne smiju se postavljati tako da iz njih voda ili kondenzat istječe na površinu javne namjene, prolaznike, komunalnu opremu ili pročelje građevine.
Kabeli, cijevi i druga prateća oprema moraju biti uredno vođeni, učvršćeni i, kad god je to moguće, tehnički i vizualno prikriveni.
Zabranjeno je postavljanje, korištenje ili neodržavanje uređaja i instalacija na način kojim se stvara buka, kapanje, ispuštanje neugodnih mirisa, opasnost za prolaznike ili narušava urednost i izgled naselja.
Vlasnik odnosno korisnik građevine ili uređaja dužan je neispravan, oštećen, dotrajao ili neuredan uređaj popraviti, zamijeniti, ukloniti ili na drugi odgovarajući način osigurati.

Članak 26.
Putokazi, turističke oznake, informativne ploče, orijentacijska signalizacija i drugi slični elementi vidljivi s površine javne namjene moraju biti uredni, točni, čitki, tehnički ispravni i estetski usklađeni s prostorom u kojem se nalaze.
Takvi elementi mogu se postavljati samo na način i pod uvjetima određenima ovom Odlukom, posebnim općim aktom Općine i drugim propisima.
Zabranjeno je postavljanje privatnih, komercijalnih, reklamnih ili improviziranih putokaza, tabli, natpisa i oznaka na stupove javne rasvjete, prometnu signalizaciju, stabla, zaštitne ograde, komunalnu opremu i druge objekte na površinama javne namjene, osim kada je to dopušteno posebnim aktom ili odobrenjem nadležnog tijela.
Vlasnik odnosno korisnik putokaza ili druge oznake dužan je bez odgode ukloniti netočnu, nečitku, dotrajalu, oštećenu, suvišnu ili nevažeću oznaku.

Članak 27.
Poslovni prostor koji se ne koristi privremeno ili trajno, a vidljiv je s površine javne namjene, mora se održavati urednim, čistim, zatvorenim i sigurnim tako da ne narušava izgled naselja i ne ugrožava ljude, imovinu, promet, komunalnu infrastrukturu i komunalnu opremu.
Izlog, vrata, prozori, zaštitne rolete, tende i drugi vanjski dijelovi takvog prostora moraju biti čisti, neoštećeni i uredni, a razbijena stakla, poderane obloge, improvizirane zaštite, oštećeni okviri i slični nedostaci moraju se bez odgode ukloniti ili sanirati.
Prazan ili zatvoren poslovni prostor ne smije se koristiti za odlaganje otpada, ambalaže, glomaznih predmeta, dostavne opreme, građevinskog materijala ili drugih stvari vidljivih s površine javne namjene.
Ako je otvor poslovnog prostora zatvoren privremenom oblogom, ona mora biti uredna, tehnički sigurna i estetski prihvatljiva.

Članak 28.
Organizator manifestacije, sajma, priredbe, javnog okupljanja ili drugog privremenog događanja na površini javne namjene dužan je tijekom trajanja događanja osigurati komunalni red, čistoću, sigurnost prolaznika i zaštitu komunalne opreme te postupati sukladno ovoj Odluci, posebnom odobrenju i drugim propisima.
Organizator je dužan, ovisno o vrsti i opsegu događanja, osigurati dovoljan broj spremnika za otpad, redovito čišćenje prostora, privremene sanitarne čvorove kada su potrebni, zaštitu zelenih površina, zaštitu podloge i komunalne opreme te sigurno postavljanje privremene opreme, instalacija i priključaka.
Po završetku manifestacije organizator je dužan bez odgode, a najkasnije u roku određenom odobrenjem ili posebnim aktom, ukloniti privremene objekte, opremu, reklame, otpad i druge predmete te površinu javne namjene dovesti u uredno i prvobitno stanje.
Ako organizator ne postupi na način propisan stavkom 3. ovoga članka, Općina može osigurati čišćenje, uklanjanje i dovođenje prostora u prvobitno stanje putem treće osobe na trošak organizatora.
Članak 29.
Javna rasvjeta na području Općine Župa dubrovačka mora se održavati u funkcionalnom, ispravnom, urednom i sigurnom stanju.
Objekti i uređaji javne rasvjete moraju biti postavljeni, održavani i korišteni tako da osiguravaju njihovu osnovnu funkciju, ne ugrožavaju sigurnost ljudi, imovine i prometa te da budu usklađeni s posebnim propisima kojima se uređuje zaštita od svjetlosnog onečišćenja.
O održavanju javne rasvjete brine Općina Župa dubrovačka odnosno pravna ili fizička osoba kojoj Općina povjeri obavljanje tih poslova.
Zabranjeno je oštećivati, uništavati, premještati ili neovlašteno otvarati rasvjetne stupove, rasvjetna tijela, razvodne ormariće i drugu opremu javne rasvjete.
Zabranjeno je na rasvjetne stupove, rasvjetna tijela i drugu opremu javne rasvjete postavljati oglase, plakate, natpise, obavijesti, kablove, uređaje i druge predmete, osim u slučajevima i pod uvjetima propisanima posebnim općim aktom Općine.

III. KORIŠTENJE, ZAŠTITA I ODRŽAVANJE POVRŠINA JAVNE NAMJENE

Članak 30.
Javne prometne površine moraju se koristiti, održavati i štititi tako da budu uredne, čiste, sigurne i namijenjene svojoj svrsi.
Na javnim prometnim površinama zabranjeno je:
1. oštećivati, uništavati, onečišćavati ili neovlašteno zauzimati kolnik, nogostup, pločnik, pješačku stazu, trg, parkiralište, autobusno stajalište i drugu javnu prometnu površinu, 
2. izvoditi radove, prekopavanja, iskrcaj, ukrcaj, odlaganje materijala ili druge zahvate bez odobrenja nadležnog upravnog tijela, kada je takvo odobrenje potrebno, 
3. onemogućavati ili otežavati redovito korištenje javne prometne površine, odvodnju oborinskih voda, pristup komunalnoj infrastrukturi, sigurnost prometa ili prolaz pješaka, 
4. postupati protivno posebnim propisima i općim aktima Općine kojima se uređuje promet, korištenje javnih površina, zaštita komunalne infrastrukture i izvođenje radova. 
Otvori, poklopci, revizijska okna, slivnici i drugi elementi na javnim prometnim površinama moraju se održavati u ispravnom i sigurnom stanju.
Za vrijeme izvođenja radova ili korištenja otvora na javnim prometnim površinama isti se moraju propisno ograditi, označiti i po potrebi osvijetliti, a po završetku radova bez odgode vratiti u prvobitno i sigurno stanje.

Članak 31.
Tko ošteti, uništi, onečisti ili na drugi način umanji uporabnu, sigurnosnu, funkcionalnu ili estetsku vrijednost površine javne namjene, komunalne opreme, objekta u općoj uporabi ili uređaja komunalne infrastrukture, dužan je bez odgode otkloniti nastalu štetu i uspostaviti prijašnje stanje, ako je to moguće.
Ako počinitelj ne otkloni štetu i ne uspostavi prijašnje stanje u roku koji odredi nadležno tijelo, Općina Župa dubrovačka može osigurati otklanjanje štete i uspostavu prijašnjeg stanja putem treće osobe na trošak počinitelja, ako je to dopušteno zakonom i prirodom stvari.
Općina Župa dubrovačka ima pravo od počinitelja potraživati naknadu opravdanih i dokumentiranih troškova nastalih zbog otklanjanja štete, uspostave prijašnjeg stanja, čišćenja, popravka, zamjene oštećene opreme ili drugog potrebnog zahvata, u skladu sa zakonom.
Ako počinitelj štete nije poznat ili se ne može utvrditi bez odgode, Općina može radi zaštite sigurnosti ljudi, imovine, prometa, komunalne infrastrukture i komunalne opreme odmah poduzeti nužne mjere, bez utjecaja na pravo da naknadno potražuje naknadu štete od utvrđenog počinitelja.
Radovi na otklanjanju štete i uspostavi prijašnjeg stanja na površinama javne namjene, komunalnoj opremi, objektima u općoj uporabi i uređajima komunalne infrastrukture koje izvodi Općina Župa dubrovačka odnosno osoba kojoj je povjereno njihovo održavanje mogu se izvoditi bez odgode.

Članak 32.
Dječja igrališta, sportske, rekreacijske, izletničke i druge slične površine te objekti i oprema na njima moraju se održavati urednima, čistima, sigurnima i u ispravnom stanju.
Vlasnik, upravitelj, korisnik ili druga osoba kojoj je povjereno upravljanje ili održavanje površina iz stavka 1. ovoga članka dužna je osigurati redovito održavanje, pregled i po potrebi popravak ili zamjenu opreme, sprava, zaštitnih elemenata, klupa, ograda, rasvjete i drugih dijelova koji služe njihovoj uporabi.
Na dječjim igralištima, sportskim i rekreacijskim površinama mora, kada je to potrebno s obzirom na vrstu i namjenu prostora, biti istaknuta obavijest o korisniku odnosno upravitelju, načinu korištenja, radnom vremenu, dobnim ograničenjima, zabranama i drugim važnim podacima za sigurno korištenje.
Zabranjeno je oštećivati, uništavati, onečišćavati ili koristiti protivno namjeni površine, objekte i opremu iz stavka 1. ovoga članka.
Ako se utvrdi da je pojedina sprava, oprema ili dio površine opasan za korištenje, vlasnik, upravitelj ili korisnik dužan je bez odgode onemogućiti pristup, označiti opasnost i poduzeti potrebne mjere radi otklanjanja nedostataka.

Članak 33. 
Autobusna stajališta, čekaonice putničkog i autobusnog prometa, javna parkirališta, javne garaže, autotaksi stajališta te objekti, oprema i otvoreni prostori koji im pripadaju moraju se održavati urednima, čistima, sigurnima i u ispravnom stanju.

Autobusna stajališta i čekaonice moraju biti održavani tako da omogućuju sigurno korištenje, a na autobusnim stajalištima mora, kada je to primjenjivo, biti istaknut važeći red vožnje ili druga odgovarajuća obavijest o prometovanju.

Pravna ili fizička osoba koja upravlja javnim parkiralištem, javnom garažom, stajalištem, čekaonicom ili drugom površinom odnosno objektom iz stavka 1. ovoga članka, odnosno kojoj je povjereno njihovo održavanje, dužna je brinuti se o njihovoj urednosti i čistoći, ispravnosti prometnih znakova, oznaka, uređaja, opreme i obavijesti te bez odgode otkloniti uočena oštećenja i nedostatke.

Javna parkirališta i javne garaže mogu se koristiti isključivo u skladu s njihovom namjenom, postavljenom prometnom signalizacijom, pravilima korištenja i posebnim općim aktima Općine.

Zabranjeno je javna parkirališta i javne garaže koristiti na način kojim se ometa promet, ugrožava sigurnost ljudi ili imovine, onemogućuje pristup vozilima žurnih i komunalnih službi, ometa pristup komunalnoj infrastrukturi ili se površina odnosno objekt koristi protivno njegovoj namjeni.

Na površinama iz stavka 1. ovoga članka zabranjeno je kampiranje, osim na prostorima koji su za tu namjenu posebno određeni i označeni.
Parkiranje autobusa, teretnih vozila i drugih vozila za koja je to posebnim propisima ili prometnom signalizacijom određeno dopušteno je samo na za to određenim i označenim mjestima.

Autotaksi stajalištem može se koristiti samo prijevoznik koji za to ispunjava uvjete propisane posebnim propisima i općim aktima Općine Župa dubrovačka.
Članak 34.
Pri izvođenju građevinskih, obrtničkih, montažnih, instalaterskih, komunalnih i drugih radova te pri iskrcaju, ukrcaju i privremenom smještaju robe, građevinskog materijala, opreme, ogrjeva, mehanizacije i drugih predmeta mora se prvenstveno koristiti vlastito zemljište odnosno druga površina na kojoj izvođač radova, investitor ili korisnik ima pravo korištenja.
Korištenje površine javne namjene za potrebe iz stavka 1. ovoga članka dopušteno je samo kada za to postoji opravdana potreba i uz odobrenje nadležnog upravnog tijela, ako je takvo odobrenje potrebno.
Radovi, iskrcaj, ukrcaj i privremeni smještaj materijala i opreme moraju se organizirati tako da se ne ugrožavaju sigurnost ljudi i imovine, ne ometa promet vozila i pješaka, ne onemogućuje pristup susjednim nekretninama i komunalnoj infrastrukturi te da se površine javne namjene ne onečišćuju i ne oštećuju.
Osoba koja izvodi radove ili koristi površinu javne namjene za potrebe iz stavka 1. ovoga članka dužna je po završetku radova odnosno prestanku korištenja bez odgode ukloniti materijal, opremu, otpad i privremene zapreke te površinu vratiti u uredno i sigurno stanje.

Članak 35.
Pri izvođenju radova na građevini ili uz građevinu mora se osigurati siguran prolaz pješaka i prohodnost kolnika te zaštita susjednih građevina, površina javne namjene, komunalne infrastrukture i komunalne opreme.
Dio površine javne namjene koji se koristi za potrebe gradilišta mora biti propisno ograđen, označen odgovarajućom signalizacijom i, kada je to potrebno radi sigurnosti, noću osvijetljen.
Građevinski materijal, oprema, skele, zaštitne ograde i druge naprave na gradilištu moraju biti uredno složeni, osigurani i postavljeni tako da ne ometaju promet, ne ugrožavaju prolaznike i ne sprječavaju otjecanje oborinskih voda.
Ako se radi izvođenja radova koristi skela ili druga zaštitna konstrukcija iznad nogostupa, pješačke staze ili kolnika, ista mora biti izvedena i osigurana tako da omogućuje sigurno odvijanje pješačkog i kolnog prometa, sukladno posebnim propisima.
Ako ne postoji odobrenje za korištenje površine javne namjene ili ako se radovi obustave na dulje vrijeme, komunalni redar može narediti uklanjanje skele, materijala, opreme, zaštitnih ograda i drugih predmeta s površine javne namjene u roku koji odredi.

Članak 36.
Izvođač radova, investitor, prijevoznik i druga osoba koja za potrebe radova koristi ili onečišćuje površinu javne namjene dužni su osigurati da se zemlja, šuta, pijesak, prašina, tekućine i drugi materijali ne rasipaju, ne raznose i ne onečišćuju površine javne namjene, susjedne nekretnine, komunalnu infrastrukturu i komunalnu opremu.
Rastresiti materijal mora se držati u spremnicima, ogradama ili na drugi odgovarajući način osigurati, osobito ako radovi na istom mjestu traju dulje od 24 sata.
Vozila prije izlaska s gradilišta moraju biti očišćena tako da s njih na površinu javne namjene ne pada blato, prašina, šuta ni drugi otpadni materijal.
Prijevoznik je dužan pri prijevozu spriječiti rasipanje materijala, širenje prašine, neugodnih mirisa te istjecanje tekućina, a u slučaju onečišćenja površine javne namjene dužan je bez odgode ukloniti nastalo onečišćenje i uspostaviti prijašnje stanje.
Po završetku radova ili prestanku korištenja površine javne namjene izvođač radova odnosno korisnik dužan je bez odgode ukloniti sav materijal, opremu, otpad i privremene zapreke te površinu očistiti i dovesti u uredno i sigurno.

Članak 37.
Istovar, ukrcaj, privremeni smještaj i odlaganje ogrjeva, robe, ambalaže, građevinskog materijala i drugih predmeta mora se prvenstveno obavljati na vlastitom zemljištu odnosno u prostoru korisnika.
Iznimno, kada zbog prostornih ili prometnih okolnosti nije moguće postupiti na način iz stavka 1. ovoga članka, privremeni istovar, ukrcaj ili smještaj može se obaviti na površini javne namjene pod uvjetom da se ne ugrožava sigurnost ljudi i imovine, da se promet vozila i pješaka ne ometa više nego što je to nužno za obavljanje istovara, ukrcaja ili smještaja, te da se površina javne namjene ne onečišćuje i ne oštećuje.
Na površini javne namjene zabranjeno je cijepanje, piljenje, razbijanje ili druga obrada ogrjevnog drva, ugljena i sličnog materijala.
Roba, ambalaža, ogrjev, građevinski i drugi materijal koji se privremeno nalazi na površini javne namjene mora biti uredno složen i uklonjen bez odgode nakon završetka istovara, ukrcaja ili druge potrebe, a najkasnije do isteka dana, ako nadležno tijelo nije drukčije odobrilo.
Korisnik je dužan nakon privremenog korištenja površinu javne namjene odmah očistiti i vratiti u uredno i sigurno stanje.
Zabranjeno je ostavljati na pročeljima, ogradama, uz građevine ili na površinama javne namjene uređaje, predmete, ambalažu ili druge stvari koje mogu ozlijediti prolaznike, ugroziti promet ili narušavati uredan izgled naselja.

Članak 38.
Tržnice na malo i druga uređena prodajna mjesta na području Općine Župa dubrovačka moraju biti uredna, čista, funkcionalna i opremljena na način koji omogućuje njihovo sigurno i nesmetano korištenje.
Tržnicom i drugim organiziranim prodajnim mjestom upravlja pravna ili fizička osoba kojoj je Općina Župa dubrovačka povjerila upravljanje odnosno korištenje, sukladno posebnim propisima i općim aktima Općine.
Na tržnicama i drugim organiziranim prodajnim mjestima mogu se prodavati proizvodi i roba u skladu s posebnim propisima, tržnim redom, odobrenjem i drugim aktima kojima se uređuje njihovo korištenje.
Prodaja, izlaganje i nuđenje robe moraju se obavljati tako da se ne ometa promet vozila i pješaka, ne narušava urednost i čistoća prostora te ne ugrožavaju sigurnost ljudi, imovine, komunalne infrastrukture i komunalne opreme.
Na površinama javne namjene i na prostorima koji neposredno graniče s površinama javne namjene zabranjeno je, bez odobrenja nadležnog tijela Općine, prodavati, nuditi na prodaju ili izlagati proizvode i drugu robu na način kojim se ometa korištenje, pristupačnost, sigurnost ili urednost površine javne namjene, ako posebnim propisom nije drukčije određeno.

Članak 39.
Pješačke zone i sezonske pješačke zone na području Općine Župa dubrovačka određuju se posebnim odlukama Općinskog vijeća i drugim općim aktima Općine donesenima sukladno posebnim propisima kojima se uređuje sigurnost prometa na cestama i korištenje javnih prometnih površina.
Prometovanje, zaustavljanje i parkiranje vozila u pješačkim zonama dopušteno je samo u slučajevima, pod uvjetima i na način određen posebnim odlukama i aktima iz stavka 1. ovoga članka.
Vozila kojima je dopušten ulazak u pješačku zonu dužna su se kretati brzinom pješačkog hoda, dati prednost pješacima te se u zoni zadržavati samo onoliko koliko je nužno radi svrhe radi koje im je ulazak dopušten.
U pješačkim zonama zabranjeno je svako postupanje protivno posebnim odlukama i aktima Općine kojima se uređuju režim prometovanja, dostava, izdavanje dozvola, korištenje prometne opreme, nadzor i druga pitanja od značaja za sigurnost pješaka i organizaciju prometa.

IV. ODRŽAVANJE ČISTOĆE I ČUVANJE POVRŠINA JAVNE NAMJENE

Članak 40.
Površine javne namjene na području Općine Župa dubrovačka moraju se održavati čistima, urednima, sigurnima i prikladnima za njihovu redovitu uporabu.
Pod održavanjem čistoće i čuvanjem površina javne namjene u smislu ove Odluke osobito se smatra:
· redovito čišćenje, pranje, uklanjanje otpada i drugih onečišćenja, 
· održavanje košarica za otpad, slivnika, odvodnih jaraka, javnih zahoda i druge komunalne opreme, 
· uklanjanje nepropisno odbačenog otpada i drugih predmeta, 
· sprječavanje onečišćenja i oštećivanja površina javne namjene, 
· održavanje urednosti površina javne namjene koje se koriste za posebne svrhe. 
Fizičke i pravne osobe koje koriste površine javne namjene, obavljaju djelatnost uz njih ili svojim radnjama utječu na njihovo stanje dužne su pridonositi održavanju njihove čistoće, urednosti i sigurnosti.

Članak 41.
Održavanje čistoće javnih prometnih i drugih površina javne namjene obuhvaća osobito:
1. ručno i strojno čišćenje, pometanje i pranje površina javne namjene, 
2. uklanjanje otpada, lišća, blata, prašine, granja i drugih nečistoća, 
3. čišćenje i održavanje slivnika, odvodnih jaraka, rešetki i drugih elemenata oborinske odvodnje na površinama javne namjene, 
4. postavljanje, pražnjenje, čišćenje, održavanje i zamjenu košarica za otpad i druge opreme za prikupljanje otpada na površinama javne namjene, 
5. uklanjanje nepropisno odbačenog otpada i drugih predmeta s površina javne namjene te njihovu predaju ovlaštenoj osobi kada je to potrebno prema posebnim propisima, 
6. druge radnje potrebne radi održavanja čistoće, urednosti, sigurnosti i redovite uporabe površina javne namjene. 
Održavanje čistoće iz stavka 1. ovoga članka provodi Općina Župa dubrovačka odnosno pravna ili fizička osoba kojoj Općina povjeri obavljanje tih poslova, ako posebnim propisom nije drukčije određeno.

Članak 42.
Izvođač radova, investitor, prijevoznik, korisnik površine javne namjene i svaka druga fizička ili pravna osoba koja svojim radom, djelatnošću ili korištenjem prostora može onečistiti ili oštetiti površinu javne namjene dužna je poduzeti sve potrebne mjere radi sprječavanja onečišćenja i oštećenja te površinu održavati urednom i sigurnom.
Osobe iz stavka 1. ovoga članka osobito su dužne:
1. spriječiti rasipanje zemlje, šute, pijeska, otpada, prašine, tekućina i drugih materijala po površinama javne namjene, 
2. osigurati da vozila, strojevi, oprema i materijal ne onečišćuju kolnik, nogostup, parkiralište, pješačku stazu, javnu zelenu površinu ni druge površine javne namjene, 
3. očistiti površinu javne namjene bez odgode nakon onečišćenja nastalog njihovim djelovanjem, 
4. po završetku radova, prijevoza, istovara, utovara ili druge aktivnosti ukloniti sav otpad, ostatke materijala i druge predmete te površinu javne namjene dovesti u uredno i sigurno stanje. 
Korisnik površine javne namjene koja mu je privremeno dana na korištenje, kao i korisnik poslovnog prostora, stambenog prostora ili druge nekretnine uz površinu javne namjene, dužan je održavati čistoću dijela površine javne namjene koji koristi ili onečišćuje te je, ako je onečišćena njegovim djelovanjem, očistiti i vratiti u uredno stanje o svom trošku.
Materijal i otpad nastao prilikom obrezivanja, uređenja zelenila, izvođenja radova ili drugih aktivnosti mora se ukloniti bez odgode, a najkasnije po završetku tih radova ili aktivnosti.

Članak 43.
Na površinama javne namjene zabranjeno je:
1. bacati, ostavljati, odlagati ili raznositi papir, opuške, ambalažu, ostatke hrane, otpad, zemlju, građevinski materijal, glomazne predmete i druge stvari, 
2. onečišćavati površine javne namjene izlijevanjem ili ispuštanjem otpadnih voda, ulja, boja, kemikalija, tekućina, sadržaja septičkih jama ili drugih tvari, 
3. spaljivati otpad ili na drugi način zagađivati zrak, tlo, more, oborinsku odvodnju ili druge dijelove prostora, 
4. koristiti pirotehnička sredstva protivno posebnim propisima ili na način kojim se ugrožavaju sigurnost ljudi, imovine, prometa ili komunalnog reda,
5. prati, čistiti ili popravljati vozila, plovila, strojeve i druge uređaje na površinama javne namjene, osim na mjestima koja su za to posebno određena, 
6. bacati otpad i druge predmete u more, vodotoke, odvodne kanale, slivnike, šahtove i druge otvore oborinske ili druge odvodnje, 
7. premještati, oštećivati ili nepropisno koristiti košarice za otpad, posude, spremnike, oznake sabirnih mjesta i drugu opremu za prikupljanje otpada, 
8. ostavljati robu, ambalažu, materijal, neregistrirana ili oštećena vozila, prikolice, plovila i druge predmete na površinama javne namjene bez odobrenja ili protivno odobrenju, 
9. onečišćavati površine javne namjene od strane kućnih ljubimaca ili drugih životinja bez da se onečišćenje odmah ukloni, 
10. na bilo koji drugi način onečišćavati, nagrđivati ili dovoditi u neuredno stanje površine javne namjene. 
11. zauzimati ili koristiti površinu javne namjene radi snimanja filmova, reklama, reportaža i drugih audiovizualnih sadržaja bez odobrenja nadležnog tijela Općine, kada je takvo odobrenje potrebno.
Osoba koja onečisti površinu javne namjene dužna je bez odgode ukloniti onečišćenje i površinu vratiti u uredno stanje.
Ako osoba iz stavka 2. ovoga članka ne postupi bez odgode ili je nije moguće odmah utvrditi, Općina Župa dubrovačka može radi zaštite sigurnosti, zdravlja ljudi i urednosti prostora osigurati čišćenje i dovođenje površine u uredno stanje, uz pravo naknade troškova od počinitelja kada se on utvrdi.

Članak 44.
Postojeće septičke jame mogu se koristiti do ispunjenja uvjeta za priključenje građevine na sustav javne odvodnje, a na područjima na kojima nije izgrađen sustav javne odvodnje sanitarne otpadne vode mogu se zbrinjavati putem vodonepropusne sabirne jame ili drugog dopuštenog individualnog sustava odvodnje, sukladno posebnim propisima i prostornom planu Općine Župa dubrovačka.
Septičke i sabirne jame moraju biti vodonepropusne te se moraju održavati i prazniti na način propisan posebnim propisima.
Vlasnik odnosno drugi zakoniti posjednik individualnog sustava odvodnje dužan je pravodobno osigurati njegovo pražnjenje putem javnog isporučitelja vodnih usluga ili koncesionara, sukladno posebnim propisima, radi sprječavanja prelijevanja i onečišćenja okoliša.
Ako komunalni redar u provedbi nadzora utvrdi da iz septičke ili sabirne jame istječu otpadne vode, da se jama prelijeva ili da je došlo do onečišćenja površine javne namjene ili okoliša, rješenjem će, u okviru ovlasti propisanih ovom Odlukom, narediti otklanjanje onečišćenja i poduzimanje mjera radi sprječavanja daljnjeg istjecanja odnosno prelijevanja te će o utvrđenom stanju bez odgode obavijestiti nadležna tijela u okviru njihove nadležnosti.
Zabranjeno je izlijevati sadržaj septičkih i sabirnih jama u more, vodotoke, na površine javne namjene ili na druga mjesta protivno posebnim propisima.

Članak 45.
Na području Općine Župa dubrovačka zabranjeno je odbacivati, ostavljati ili odlagati otpad izvan mjesta određenih za tu namjenu, a osobito na površine javne namjene, uz prometnice, na javne zelene površine, u more, vodotoke, odvodne kanale, slivnike i šahtove te na neuređena i druga zemljišta.
Zabranjeno je glomazni otpad, biootpad, građevni otpad i druge vrste otpada ostavljati ili odlagati protivno posebnim propisima, općim aktima Općine i pravilima odgovarajuće javne usluge odnosno drugog propisanog načina gospodarenja otpadom.
Zabranjeno je glomazni otpad odlagati izvan mjesta i vremena određenog za njegovo preuzimanje.
Zabranjeno je biootpad nastao održavanjem okućnica, vrtova i drugih zelenih površina, uključujući granje od podrezivanja, odlagati na sabirna mjesta za druge vrste otpada.
Građevni otpad mora se predati osobi ovlaštenoj za gospodarenje tom vrstom otpada, odnosno zbrinuti na lokaciji gospodarenja otpadom određenoj sukladno posebnim propisima.
Osoba koja nepropisno odbaci, ostavi ili odloži otpad dužna je bez odgode ukloniti otpad i površinu dovesti u uredno stanje.
Ako osoba koja je nepropisno odbacila, ostavila ili odložila otpad nije poznata ili ne postupi po nalogu za uklanjanje otpada, komunalni redar postupa sukladno odredbama zakona kojim se uređuje gospodarenje otpadom.
Način pružanja javne usluge prikupljanja komunalnog otpada, obveze korisnika javne usluge, način postupanja s pojedinim vrstama otpada te druga pitanja gospodarenja otpadom uređuju se posebnim propisima i općim aktima Općine.

V. UKLANJANJE PROTUPRAVNO POSTAVLJENIH PREDMETA, NAPUŠTENIH VOZILA I PLOVILA

Članak 46.
Zabranjeno je bez odobrenja, protivno odobrenju ili protivno odredbama ove Odluke na površinama javne namjene postavljati, ostavljati, odlagati ili držati predmete, opremu, uređaje, vozila, prikolice, plovila, reklamne i oglasne predmete, građevinski materijal, skele, zaštitne ograde, ručna kolica, stupiće, pokretne naprave i druge stvari.
Predmeti iz stavka 1. ovoga članka smatraju se protupravno postavljenim predmetima i uklanjaju se rješenjem komunalnog redara, na trošak vlasnika, korisnika ili druge osobe koja ih je postavila, ostavila, koristi ih ili je za njih odgovorna.
Komunalni redar rješenjem nalaže uklanjanje protupravno postavljenog predmeta u roku koji odredi, a ako predmet predstavlja neposrednu opasnost za život i zdravlje ljudi, imovinu, sigurnost prometa, komunalnu infrastrukturu, komunalnu opremu ili onemogućuje redovito korištenje površine javne namjene, može narediti njegovo uklanjanje bez odgode.
Uklonjeni predmet može se pohraniti na za to određeno mjesto do preuzimanja od strane vlasnika odnosno druge ovlaštene osobe, uz prethodno podmirenje troškova uklanjanja, prijevoza, čuvanja i drugih nastalih troškova. Troškovi se utvrđuju prema stvarno nastalim i dokumentiranim troškovima.
Ako vlasnik odnosno druga ovlaštena osoba ne preuzme uklonjeni predmet u roku koji odredi Općina Župa dubrovačka, s uklonjenim predmetom može se postupiti sukladno zakonu i općim aktima Općine.

Članak 47.
Na površinama javne namjene zabranjeno je ostavljati, parkirati, smještati ili držati napuštena, neregistrirana, neispravna, teško oštećena, dotrajala ili olupana vozila, prikolice, radne strojeve i njihove dijelove.
Vozilima, prikolicama i radnim strojevima iz stavka 1. ovoga članka smatraju se osobito ona koja nemaju registarsku pločicu, nisu u voznom stanju, vidljivo su oštećena, nedostaje im bitan dio, dulje vrijeme se ne koriste ili svojim stanjem i izgledom narušavaju urednost, sigurnost i izgled prostora.
Na nekretninama vidljivima s površine javne namjene zabranjeno je držati vozila, prikolice, radne strojeve i njihove dijelove u stanju iz stavka 1. ovoga članka ako svojim izgledom, oštećenjem, neurednošću ili načinom smještaja narušavaju izgled naselja, ugrožavaju sigurnost ljudi, imovine ili prometa ili onemogućuju redovito održavanje i korištenje površina javne namjene.
Komunalni redar rješenjem će, u okviru zakonom propisanih ovlasti, narediti uklanjanje, premještanje, osiguranje ili drugo odgovarajuće uređenje vozila, prikolice, radnog stroja ili njihova dijela iz stavaka 1. i 3. ovoga članka, u roku koji odredi.
Ako obveznik ne postupi po rješenju komunalnog redara, Općina Župa dubrovačka može osigurati uklanjanje ili premještanje putem treće osobe na trošak obveznika, ako je to dopušteno zakonom i prirodom stvari.

Članak 48.
Na površinama javne namjene, javnim parkiralištima i drugim javnim prometnim površinama zabranjeno je bez odobrenja, protivno odobrenju ili protivno namjeni površine ostavljati, smještati, odlagati ili držati brodice, plovila, prikolice za plovila, dijelove plovila i pripadajuću opremu.

Javne površine i javna parkirališta ne smiju se koristiti za dugotrajni smještaj, čuvanje, zimovanje, popravak, održavanje ili skladištenje brodica, plovila, prikolica za plovila i pripadajuće opreme, osim na lokacijama koje su za to posebno određene ili odobrene.

Iznimno od stavaka 1. i 2. ovoga članka, brodica, plovilo, prikolica za plovilo ili pripadajuća oprema mogu se kratkotrajno zadržati na površini javne namjene ako je to nužno radi utovara, istovara, prijevoza, spuštanja u more, izvlačenja iz mora ili drugog opravdanog razloga, pod uvjetom da se time ne ometaju promet, pješački prolaz, parkiranje, komunalni red i sigurnost ljudi i imovine.

Ako brodica, plovilo, prikolica za plovilo ili pripadajuća oprema na površini javne namjene predstavljaju opasnost za ljude, imovinu, promet, komunalnu infrastrukturu ili komunalnu opremu, komunalni redar će rješenjem narediti njihovo uklanjanje, premještanje ili osiguranje.

Na uklanjanje predmeta iz ovoga članka na odgovarajući se način primjenjuju odredbe ove Odluke o uklanjanju protupravno postavljenih predmeta.

VI. UKLANJANJE SNIJEGA I LEDA

Članak 49.
U slučaju snježnih padalina, poledice ili drugih zimskih uvjeta koji otežavaju ili ugrožavaju kretanje pješaka i promet vozila, površine javne namjene, javne prometne površine i prilazi objektima javne namjene moraju se održavati na način koji omogućuje njihovo sigurno i nesmetano korištenje.

Uklanjanje snijega i leda te posipanje odgovarajućim sredstvima obavlja se na javnim površinama i prometnicama sukladno ovoj Odluci, programu održavanja i drugim aktima Općine Župa dubrovačka.

Pravne i fizičke osobe koje upravljaju, koriste ili održavaju pojedine površine dužne su, svaka u okviru svoje nadležnosti, pravodobno poduzimati mjere radi uklanjanja snijega i leda te sprječavanja opasnosti za ljude, imovinu i promet.

Članak 50.
Uklanjanje snijega i leda s javnih prometnih površina, nerazvrstanih cesta, javnih parkirališta, autobusnih stajališta, čekaonica, tržnica, prilaza objektima javne namjene i drugih površina javne namjene obavlja Općina Župa dubrovačka odnosno pravna ili fizička osoba kojoj Općina povjeri obavljanje tih poslova, ako ovom Odlukom ili posebnim aktom nije drukčije određeno.
Osoba iz stavka 1. ovoga članka dužna je osigurati pravodobno čišćenje snijega i leda te, prema potrebi, posipanje odgovarajućim sredstvima radi sigurnog kretanja pješaka i odvijanja prometa.
Pravna ili fizička osoba koja upravlja autobusnim stajalištem, čekaonicom, posebnim parkiralištem, tržnicom ili drugom površinom javne namjene ili je koristi na temelju ugovora, koncesije, odobrenja ili drugog pravnog temelja, dužna je osigurati uklanjanje snijega i leda s tih površina ako je to određeno ugovorom, odobrenjem, posebnim aktom ili proizlazi iz naravi korištenja te površine.

Članak 51.
Vlasnik, suvlasnik odnosno korisnik zgrade, stana, poslovnog prostora, kioska, pokretne naprave ili drugog objekta uz površinu javne namjene dužan je, kada je to potrebno radi sigurnog kretanja pješaka, ukloniti snijeg i led s dijela površine javne namjene koji neposredno služi redovitom pristupu tom objektu, ako posebnim aktom Općine ili drugim propisom nije drukčije određeno.

Pri uklanjanju snijega i leda osobe iz stavka 1. ovoga članka dužne su postupati tako da ne ometaju promet vozila i pješaka, ne oštećuju površinu javne namjene, komunalnu opremu ni uređaje komunalne infrastrukture te da ne zatrpavaju slivnike, odvodne kanale i kolnik.

Ako je radi sprječavanja poledice korišten pijesak, sol, sipina ili drugo odgovarajuće sredstvo, korisnik odnosno obveznik dužan je nakon prestanka potrebe ukloniti ostatke tog materijala bez odgode, a najkasnije u roku od tri dana od otapanja snijega ili prestanka poledice.

VII. POSEBNE MJERE KOMUNALNOG REDA

Članak 52.
Na površinama javne namjene kućni ljubimci moraju biti pod nadzorom i kontrolom posjednika te se ne smiju kretati na način kojim se ugrožavaju sigurnost ljudi, drugih životinja, promet, komunalni red, čistoća i urednost prostora.
Psi se na površinama javne namjene moraju voditi na povodcu, osim na površinama koje su za njihovo slobodno kretanje posebno određene i označene.
Zabranjeno je uvoditi i puštati kućne ljubimce na dječja igrališta, uređene cvjetnjake, ograđene sportske i rekreacijske površine, javne plaže na kojima je to zabranjeno te na druge površine na kojima je zabrana istaknuta ili propisana posebnim aktom Općine.
Posjednik kućnog ljubimca dužan je odmah ukloniti onečišćenje koje kućni ljubimac prouzroči na površini javne namjene.
Opasni psi i kućni ljubimci koji po svojim svojstvima ili ponašanju mogu predstavljati opasnost za ljude ili druge životinje moraju se držati i voditi sukladno posebnim propisima.
Uvjeti i način držanja kućnih ljubimaca, način postupanja s napuštenim i izgubljenim životinjama te druga pitanja iz tog područja uređuju se posebnom odlukom Općine Župa dubrovačka i posebnim propisima.

Članak 53.
Izvođenje i emitiranje glazbe te korištenje uređaja i opreme kojima se stvara buka na površinama javne namjene dopušteni su samo pod uvjetima propisanim posebnim propisima i općim aktima Općine Župa dubrovačka.
Na površinama javne namjene zabranjeno je izvođenje ili emitiranje glazbe te korištenje uređaja i opreme kojima se stvara buka protivno odobrenju, protivno posebnom propisu ili na način kojim se narušava javni red, mir, sigurnost ljudi ili redovito korištenje prostora.
Uvjeti izvođenja i emitiranja glazbe na otvorenim prostorima ugostiteljskih objekata, na javnim događanjima, manifestacijama i drugim okupljanjima uređuju se posebnim općim aktima Općine i posebnim propisima.

Članak 54.
Privremena zabrana izvođenja zemljanih radova i radova na izgradnji konstrukcije građevine na području Općine Župa dubrovačka uređuje se posebnom odlukom Općinskog vijeća, sukladno zakonu kojim se uređuje gradnja.
Posebnom odlukom iz stavka 1. ovoga članka, po prethodno pribavljenom mišljenju Turističke zajednice Općine Župa dubrovačka, za određene vrste građevina i na određenim područjima može se odrediti razdoblje iduće kalendarske godine i vrijeme u kojem se ne mogu izvoditi radovi iz stavka 1. ovoga članka, u trajanju koje ne može biti dulje od najduljeg trajanja dopuštenog zakonom kojim se uređuje gradnja.
Posebnom odlukom iz stavka 1. ovoga članka može se odrediti da se privremena zabrana ne primjenjuje na radove koje izvodi Općina Župa dubrovačka niti na radove koje za Općinu izvodi pravna ili fizička osoba, radi izgradnje, održavanja, sanacije, rekonstrukcije ili drugih zahvata na komunalnoj infrastrukturi, komunalnoj opremi, objektima u općoj uporabi i površinama javne namjene te na drugim objektima i površinama iz nadležnosti Općine, u skladu s posebnim propisima.
Na slučajeve na koje se zabrana ne odnosi te na prekršajnu odgovornost za građenje protivno odluci iz stavka 1. ovoga članka primjenjuju se odredbe zakona kojim se uređuje gradnja.

VIII. NADZOR
Članak 55.
Nadzor nad provedbom ove Odluke obavljaju komunalni redari nadležnog upravnog tijela Općine Župa dubrovačka.
Komunalni redari u provedbi nadzora postupaju sukladno ovoj Odluci, zakonu kojim se uređuje komunalno gospodarstvo i drugim posebnim propisima.
Ako je za nadzor nad pojedinim pitanjima iz ove Odluke nadležno drugo tijelo, komunalni redar o utvrđenim činjenicama bez odgode obavještava to tijelo i postupa u okviru svojih ovlasti. U području zaštite od buke komunalni redar ne provodi mjerenje niti utvrđuje prekoračenje dopuštenih razina buke, već o utvrđenim činjenicama obavještava nadležnu inspekciju.
Komunalni redar u obavljanju službene dužnosti nosi službenu odoru i ima službenu iskaznicu. Na zahtjev stranke dužan je pokazati službenu iskaznicu radi predstavljanja i utvrđivanja svojstva u kojem postupa.
Izgled službene odore te izgled i sadržaj službene iskaznice komunalnog redara propisuje se posebnom odlukom Općinskog vijeća.
Uz odobrenje nadležnog upravnog tijela redari mogu biti u civilnoj odjeći ukoliko priroda slučja to zahtijeva.
U provedbi pojedinih poslova nadzora komunalnom redaru može pružati pomoć odnosno asistirati službenik koji obavlja poslove prometnog redara, u okviru svojih zakonom propisanih ovlasti.

Članak 56.
U provedbi nadzora nad provedbom ove Odluke komunalni redar ovlašten je:
1. zatražiti i pregledati isprave na temelju kojih može utvrditi identitet stranke, zakonskog zastupnika stranke i drugih osoba nazočnih prilikom nadzora, 
2. uzimati izjave od odgovornih osoba i drugih osoba radi utvrđivanja činjenica, 
3. zatražiti pisanim putem od stranke podatke, isprave i drugu dokumentaciju potrebnu za provedbu nadzora, 
4. obavljati očevid te prikupljati dokaze fotografiranjem, snimanjem, zapisnikom i na drugi odgovarajući način, 
5. upozoriti na uočene nepravilnosti i odrediti mjere za njihovo otklanjanje, 
6. rješenjem narediti fizičkim i pravnim osobama te drugim obveznicima radnje radi održavanja komunalnog reda, 
7. rješenjem narediti uklanjanje protupravno postavljenih predmeta, stvari, uređaja, vozila, plovila, reklama, oglasa i drugih predmeta, 
8. rješenjem narediti vraćanje površine javne namjene u prijašnje ili uredno stanje, 
9. rješenjem narediti poduzimanje hitnih privremenih mjera radi zaštite sigurnosti ljudi, imovine, prometa, komunalne infrastrukture i komunalne opreme, 
10. poduzeti radnje radi utvrđivanja prekršaja te dostaviti nadležnom upravnom tijelu podatke i dokaze potrebne za podnošenje optužnog prijedloga odnosno obveznog prekršajnog naloga, sukladno zakonu,
11. obavljati i druge radnje u skladu sa zakonom, ovom Odlukom i posebnim propisima.

Članak 57.
Javnopravna tijela te fizičke i pravne osobe dužne su komunalnom redaru omogućiti provedbu nadzora i osigurati uvjete za njegov neometan rad u okviru ovlasti propisanih zakonom i ovom Odlukom.

Osobe iz stavka 1. ovoga članka dužne su komunalnom redaru, na njegov pisani zahtjev i u roku koji odredi, dati potrebne podatke, omogućiti uvid u isprave i drugu dokumentaciju te omogućiti pristup mjestu nadzora, u okviru ovlasti komunalnog redara propisanih zakonom.

Zabranjeno je komunalnog redara ometati, sprječavati, dovoditi u zabludu, davati mu netočne ili nepotpune podatke te odbiti postupiti po zakonitom zahtjevu komunalnog redara u provedbi nadzora.

Članak 58.
Ako komunalni redar u provedbi nadzora utvrdi da je povrijeđena ova Odluka, rješenjem će narediti mjere za uspostavu komunalnog reda i odrediti rok za njihovo izvršenje.
Rješenjem iz stavka 1. ovoga članka komunalni redar može osobito narediti:
1. otklanjanje utvrđene nepravilnosti, 
2. uklanjanje protupravno postavljenog predmeta, 
3. čišćenje, uređenje ili vraćanje površine javne namjene u uredno ili prijašnje stanje, 
4. poduzimanje mjera radi osiguranja sigurnosti ljudi, imovine, prometa, komunalne infrastrukture i komunalne opreme, 
5. izvršenje druge radnje koja je potrebna radi provedbe ove Odluke. 
Ako postoji neposredna opasnost za život i zdravlje ljudi, imovinu, promet, komunalnu infrastrukturu, komunalnu opremu ili ako prijeti nastanak veće štete, komunalni redar može rješenjem narediti poduzimanje hitnih mjera bez odgode.
Ako obveznik ne postupi po izvršnom rješenju komunalnog redara u ostavljenom roku, Općina Župa dubrovačka može, kada je to dopušteno zakonom i prirodom obveze, osigurati izvršenje putem treće osobe na trošak obveznika.
Na donošenje, dostavu, izvršnost i izvršenje rješenja komunalnog redara primjenjuju se odredbe zakona kojim se uređuje komunalno gospodarstvo, opći upravni postupak i drugi posebni propisi.

IX. PREKRŠAJNE ODREDBE

Članak 59.
Novčanom kaznom u iznosu od 1.320,00 eura kaznit će se za prekršaj pravna osoba ako:
1. ne održava vanjske dijelove građevine urednima, čistima, ispravnima i sigurnima ili ne ukloni opasne dijelove građevine, protivno članku 7. ove Odluke, 
2. ne postupi po obvezama koje se odnose na zapuštene, devastirane, oštećene ili nezaštićene građevine, protivno članku 8. ove Odluke, 
3. ispisuje poruke i obavijesti, crta, šara, lijepi plakate ili naljepnice te na drugi način prlja, oštećuje ili nagrđuje pročelja građevina, ograde, vrata, izloge, površine javne namjene, spomenike, spomen-obilježja, objekte kulturne baštine, komunalnu opremu ili uređaje komunalne infrastrukture, odnosno bez odobrenja postavlja natpise, obavijesti, oglase, plakate, transparente i druge slične sadržaje na mjestima koja za to nisu određena, protivno članku 9. ove Odluke, 
4. koristi, zauzima, oštećuje ili onečišćuje javnu prometnu površinu protivno članku 30. ove Odluke, 
5. pri izvođenju radova, iskrcaju, ukrcaju, privremenom smještaju materijala, korištenju gradilišta ili prijevozu materijala postupa protivno člancima 34., 35., 36. i 37. ove Odluke, 
6. onečišćuje površinu javne namjene, ne ukloni onečišćenje ili postupa protivno odredbama članaka 42. i 43. ove Odluke, 
7. na površini javne namjene protupravno postavi, ostavi, odloži ili drži predmet, protivno članku 46. ove Odluke, 
8. na površini javne namjene ili na nekretnini vidljivoj s površine javne namjene ostavi, parkira, smjesti ili drži napušteno, neregistrirano, neispravno, teško oštećeno, dotrajalo ili olupano vozilo, prikolicu, radni stroj ili njihove dijelove, protivno članku 47. ove Odluke, 
9. na površini javne namjene, javnom parkiralištu ili drugoj javnoj prometnoj površini bez odobrenja, protivno odobrenju ili protivno namjeni površine ostavi, smjesti, odloži ili drži brodicu, plovilo, prikolicu za plovilo, dijelove plovila ili pripadajuću opremu, protivno članku 48. ove Odluke, 
10. ne uklanja snijeg i led ili ne ukloni ostatke posipnog materijala, protivno člancima 49., 50. i 51. ove Odluke, 
11. postupa protivno odredbama članka 52. ove Odluke o držanju kućnih ljubimaca na površinama javne namjene, 
12. izvodi ili emitira glazbu te koristi uređaje i opremu kojima se stvara buka na površinama javne namjene protivno članku 53. ove Odluke, 
13. ne postupi po izvršnom rješenju komunalnog redara ili ne izvrši naređenu mjeru u ostavljenom roku, protivno članku 58. ove Odluke. 

Članak 60.
Novčanom kaznom u iznosu od 660,00 eura kaznit će se za prekršaj pravna osoba ako:
1. ne postavi i ne održava pločicu kućnog broja ili oštećuje, uništava, prekriva, uklanja, premješta ili samovoljno mijenja natpisne ploče i oznake, protivno članku 6. ove Odluke; 
2. ne održava zelene površine, okućnice, dvorišta, vrtove, neizgrađena građevinska zemljišta i druge dijelove nekretnine vidljive s površine javne namjene urednima, čistima i sigurnima ili ne uklanja korov, suho raslinje, otpad i odbačene predmete, protivno člancima 10., 11., 12., 13. i 16. ove Odluke; 
3. postupa protivno odredbama o javnim zelenim površinama, protivno člancima 14. i 15. ove Odluke; 
4. ne održava zastave, ukrasna obilježja i druge elemente prigodnog uređenja urednima, čistima i tehnički ispravnima ili ih ne ukloni u propisanom roku, protivno članku 17. ove Odluke; 
5. ne istakne zastavu ili istakne neurednu, oštećenu ili izblijedjelu zastavu, protivno članku 17. ove Odluke; 
6. postavlja ili koristi reklamne i oglasne predmete, oglase, plakate ili oglasna mjesta protivno člancima 18. i 19. ove Odluke; 
7. ne održava izloge, izložbene ormariće, zaštitne tende, suncobrane, vitrine i druge slične elemente urednima, čistima, tehnički ispravnima i estetski prihvatljivima ili postupa protivno članku 20. ove Odluke; 
8. ne održava komunalnu opremu, objekte u općoj uporabi ili urbanu opremu urednima, čistima, tehnički ispravnima, funkcionalnima i sigurnima ili ih oštećuje, uništava, premješta, onečišćava ili neovlašteno koristi, protivno člancima 21. i 22. ove Odluke; 
9. postavlja ili koristi pokretne naprave, kioske i druge privremeno postavljene objekte protivno članku 23. ove Odluke ili ne održava urednim i čistim prostor oko njih; 
10. postavlja, koristi ili održava bankomat protivno članku 24. ove Odluke; 
11. postavlja, koristi ili održava klimatizacijske uređaje, ventilacijske uređaje, antene, satelitske prijamnike, dimovodne elemente, kabele, cijevi i druge uređaje ili instalacije na pročeljima protivno članku 25. ove Odluke; 
12. postavlja, koristi ili održava putokaze, turističke oznake, informativne ploče, orijentacijsku signalizaciju i druge slične elemente protivno članku 26. ove Odluke; 
13. ne održava prazan ili privremeno nekorišten poslovni prostor urednim, čistim, zatvorenim i sigurnim, protivno članku 27. ove Odluke; 
14. kao organizator manifestacije, sajma, priredbe, javnog okupljanja ili drugog privremenog događanja ne osigura komunalni red, čistoću, sigurnost, zaštitu komunalne opreme, uklanjanje privremene opreme, otpada i drugih predmeta ili ne dovede površinu javne namjene u uredno i prvobitno stanje, protivno članku 28. ove Odluke; 
15. ne održava javnu rasvjetu, rasvjetne stupove, rasvjetna tijela ili drugu opremu javne rasvjete u skladu s člankom 29. ove Odluke, kada je za to zadužena na temelju ugovora ili drugog pravnog temelja; 
16. ne održava dječja igrališta, sportske, rekreacijske, izletničke i druge slične površine te objekte i opremu na njima urednima, čistima, sigurnima i u ispravnom stanju ili postupa protivno članku 32. ove Odluke; 
17. ne održava autobusna stajališta, čekaonice, javna parkirališta, javne garaže, autotaksi stajališta, pripadajuće objekte, uređaje, opremu i otvorene prostore urednima, čistima, sigurnima i u ispravnom stanju ili ih koristi protivno odredbama članka 33. ove Odluke; 
18. postupa protivno odredbama o tržnicama, organiziranim prodajnim mjestima, prodaji na javnim površinama ili prodaji izvan odobrenih mjesta, protivno članku 38. ove Odluke; 
19. postupa protivno odredbama o pješačkim zonama i sezonskim pješačkim zonama, protivno članku 39. ove Odluke; 
20. ne pridonosi održavanju čistoće, urednosti i sigurnosti površina javne namjene ili ne postupi sukladno obvezama iz članaka 40. i 41. ove Odluke kada je za to zadužena na temelju ugovora ili drugog pravnog temelja. 

Članak 61.
Za prekršaje iz članka 59. ove Odluke kaznit će se i odgovorna osoba u pravnoj osobi novčanom kaznom u iznosu od 260,00 eura.
Za prekršaje iz članka 60. ove Odluke kaznit će se i odgovorna osoba u pravnoj osobi novčanom kaznom u iznosu od 160,00 eura.

Članak 62.
Za prekršaje iz članka 59. ove Odluke kaznit će se fizička osoba – obrtnik i osoba koja obavlja drugu samostalnu djelatnost novčanom kaznom u iznosu od 660,00 eura, ako je prekršaj počinila u vezi s obavljanjem svojeg obrta ili druge samostalne djelatnosti.
Za prekršaje iz članka 60. ove Odluke kaznit će se fizička osoba – obrtnik i osoba koja obavlja drugu samostalnu djelatnost novčanom kaznom u iznosu od 260,00 eura, ako je prekršaj počinila u vezi s obavljanjem svojeg obrta ili druge samostalne djelatnosti.

Članak 63.
Za prekršaje iz članka 59. ove Odluke kaznit će se fizička osoba novčanom kaznom u iznosu od 260,00 eura.
Za prekršaje iz članka 60. ove Odluke kaznit će se fizička osoba novčanom kaznom u iznosu od 160,00 eura.

Članak 64.
Za prekršaj propisan ovom Odlukom, koji u nadzoru utvrdi komunalni redar, optužni prijedlog odnosno obvezni prekršajni nalog podnosi nadležno upravno tijelo Općine Župa dubrovačka, sukladno zakonu.
Komunalni redar u okviru svojih zakonom i ovom Odlukom propisanih ovlasti utvrđuje činjenice i okolnosti važne za utvrđivanje prekršaja, prikuplja dokaze te poduzima druge radnje potrebne radi pokretanja prekršajnog postupka i dostavlja nadležnom upravnom tijelu podatke i dokaze potrebne za podnošenje optužnog prijedloga odnosno obveznog prekršajnog naloga.
Na podnošenje optužnog prijedloga odnosno obveznog prekršajnog naloga, naplatu novčane kazne na mjestu počinjenja prekršaja, upozorenje počinitelja te druga pitanja prekršajnog postupanja koja nisu uređena ovom Odlukom primjenjuju se odredbe Prekršajnog zakona, zakona kojim se uređuje komunalno gospodarstvo i drugih posebnih propisa.
Za prekršaje kojima se onemogućuje ili ometa provedba nadzora komunalnog redara te za nedostavljanje podataka i dokumentacije propisane zakonom primjenjuju se prekršajne odredbe zakona kojim se uređuje komunalno gospodarstvo.
Za prekršaje povezane s protuzakonitim odbacivanjem otpada primjenjuju se prekršajne odredbe zakona kojim se uređuje gospodarenje otpadom.
Za prekršaje građenja protivno odluci iz članka 54. ove Odluke primjenjuju se prekršajne odredbe zakona kojim se uređuje gradnja.

X. PRIJELAZNE I ZAVRŠNE ODREDBE

Članak 65.
Danom stupanja na snagu ove Odluke prestaje važiti Odluka o komunalnom redu Općine Župa dubrovačka („Službeni glasnik Općine Župa dubrovačka“, broj 12/19).

Članak 66.
Postupci pokrenuti prije stupanja na snagu ove Odluke nastavit će se i dovršiti prema odredbama Odluke o komunalnom redu Općine Župa dubrovačka („Službeni glasnik Općine Župa dubrovačka“, broj 12/19.), ako posebnim propisom nije drukčije određeno.

Općinski načelnik i nadležno upravno tijelo uskladit će pravilnike, obrasce, evidencije i druge provedbene akte s ovom Odlukom u roku od 90 dana od dana njezina stupanja na snagu.

Članak 67.
Ova Odluka stupa na snagu osmog dana od dana objave u „Službenom glasniku Općine Župa dubrovačka“.

O b r a z l o ž e nj e

Važeća Odluka o komunalnom redu Općine Župa dubrovačka donesena je 2019. godine. Od njezina donošenja izmijenjen je i dopunjen pravni okvir koji uređuje komunalno gospodarstvo, gospodarenje otpadom, gradnju, zaštitu od svjetlosnog onečišćenja, promet, zaštitu životinja, korištenje pomorskog dobra i druga područja koja neposredno utječu na održavanje komunalnog reda. Istodobno je višegodišnja primjena postojeće Odluke pokazala potrebu za preciznijim uređenjem pojedinih pitanja i jasnijim ovlastima u svakodnevnom radu komunalnog redarstva.
Slijedom navedenoga ocijenjeno je da nije svrhovito pristupati daljnjim pojedinačnim izmjenama i dopunama važeće Odluke, već donijeti novu Odluku o komunalnom redu kao cjelovit, pregledan i međusobno usklađen opći akt.

Pravna osnova za donošenje Odluke sadržana je u članku 35. Zakona o lokalnoj i područnoj (regionalnoj) samoupravi, članku 104. Zakona o komunalnom gospodarstvu te Statutu Općine Župa dubrovačka.

Člankom 104. Zakona o komunalnom gospodarstvu propisano je da predstavničko tijelo jedinice lokalne samouprave radi uređenja naselja te uspostave i održavanja komunalnog reda donosi odluku o komunalnom redu kojom se uređuju uređenje naselja, način uređenja i korištenja površina javne namjene i zemljišta u vlasništvu jedinice lokalne samouprave za gospodarske i druge svrhe, uvjeti korištenja javnih parkirališta, javnih garaža, nerazvrstanih cesta i drugih površina javne namjene za parkiranje vozila te održavanje čistoće i čuvanje površina javne namjene, uključujući uklanjanje snijega i leda. Zakonom je također propisano da se odlukom uređuju mjere za njezinu provedbu, obveze pravnih i fizičkih osoba i prekršajne odredbe te da se mora omogućiti korištenje površina javne namjene na način koji osigurava kretanje osoba s posebnim potrebama.

Nova Odluka zadržava osnovnu funkciju dosadašnje Odluke, ali je njezin sadržaj sustavno prerađen, dopunjen i usklađen s važećim zakonodavstvom i potrebama Općine. Pitanja koja se prema posebnim zakonima ili drugim općim aktima Općine uređuju zasebno ovom se Odlukom ne uređuju detaljnije nego što je potrebno za održavanje komunalnog reda, čime se izbjegava nepotrebno preklapanje različitih propisa.

U općim odredbama preciznije se određuju osnovni pojmovi koji se koriste u Odluci. Uz površine javne namjene, javne prometne i javne zelene površine, posebno se definiraju javna rasvjeta, javna parkirališta, javne garaže, vanjski dijelovi građevina, zaštitne naprave, komunalna oprema, pokretne naprave, kiosci, reklamni i oglasni predmeti, vozila, protupravno postavljeni predmeti, napuštena vozila i sabirna mjesta za komunalni otpad. U druge površine javne namjene uključeni su i kolodvori, terminali, površine unutar groblja namijenjene općoj uporabi te sabirna mjesta za komunalni otpad koja se nalaze na površinama javne namjene.
Posebna pažnja posvećena je pristupačnosti i sigurnom korištenju površina javne namjene. Propisuje se obveza osiguravanja nesmetanog prolaza i pristupa pri postavljanju komunalne opreme, pokretnih naprava, terasa, reklamnih i oglasnih predmeta, zaštitnih ograda i drugih predmeta, uz poseban naglasak na potrebe osoba s invaliditetom i osoba smanjene pokretljivosti, djece i starijih osoba.

U dijelu koji uređuje izgled i uređenje naselja preciziraju se obveze u pogledu označavanja ulica, trgova i građevina, održavanja vanjskih dijelova građevina, okućnica, dvorišta, vrtova, zelenih površina i ograda. Posebno se uređuje postupanje sa zapuštenim, napuštenim, devastiranim i oštećenim građevinama koje svojim stanjem narušavaju izgled naselja ili predstavljaju opasnost za ljude, imovinu, promet, komunalnu infrastrukturu ili komunalnu opremu. Pri tome se ovlasti komunalnog redara zadržavaju unutar područja komunalnog reda, dok se pitanja iz nadležnosti građevinske i drugih inspekcija upućuju nadležnim tijelima.

Detaljnije se uređuju urbana i komunalna oprema, kiosci i pokretne naprave, bankomati, klimatizacijski i drugi uređaji na pročeljima, putokazi i informativne oznake, prazni i privremeno nekorišteni poslovni prostori te uvjeti održavanja reda za vrijeme manifestacija, sajmova, priredbi i drugih događanja na površinama javne namjene.

Reklamiranje i javno oglašavanje Odlukom se uređuju u mjeri potrebnoj radi zaštite komunalnog reda, sigurnosti, pristupačnosti i urednog izgleda naselja, dok se detaljniji uvjeti postavljanja i korištenja reklamnih i oglasnih predmeta uređuju posebnim općim aktom Općine.

Posebno su uređeni korištenje, zaštita i održavanje javnih prometnih površina, dječjih igrališta, sportskih i rekreacijskih površina, autobusnih stajališta, javnih parkirališta, javnih garaža i autotaksi stajališta. Propisuju se i uvjeti izvođenja radova, korištenja površina javne namjene za potrebe gradilišta, iskrcaja, ukrcaja i privremenog smještaja materijala, uz obvezu zaštite pješaka, prometa, komunalne infrastrukture i javne imovine te vraćanja korištenih površina u uredno i sigurno stanje.

Značajno je dopunjen dio koji uređuje održavanje čistoće i postupanje s otpadom. Posebno se uređuju obveze osoba čijim radom ili djelatnošću dolazi do onečišćenja površina javne namjene, zaštita sabirnih mjesta i spremnika te zabrana nepropisnog ostavljanja glomaznih predmeta, građevinskog materijala i drugih stvari na površinama javne namjene.

S obzirom na učestale probleme s protuzakonitim odlaganjem glomaznog, građevnog i drugih vrsta otpada na neuređenim i napuštenim zemljištima, Odlukom se jasno upućuje na primjenu Zakona o gospodarenju otpadom. Taj Zakon izravno uređuje zabranu odbacivanja otpada u okoliš, ovlasti komunalnog redara za utvrđivanje obveznika i donošenje rješenja o uklanjanju te način izvršenja tih rješenja. Na taj način osigurava se jasan i pravno utemeljen postupak prema ilegalnim odlagalištima, bez stvaranja paralelnog lokalnog prekršajnog režima za ponašanje koje je već sankcionirano zakonom.

Posebno se uređuje uklanjanje protupravno postavljenih predmeta, napuštenih, neregistriranih, neispravnih i teško oštećenih vozila, prikolica i radnih strojeva te nepropisno ostavljenih brodica, plovila i prikolica za plovila s površina javne namjene. Cilj ovih odredbi je omogućiti učinkovitije postupanje u slučajevima dugotrajnog zauzimanja i narušavanja urednosti javnog prostora.

Odlukom se uređuju i obveze u vezi s uklanjanjem snijega i leda, držanjem kućnih ljubimaca na površinama javne namjene, bukom te druga pitanja koja neposredno utječu na komunalni red, uz upućivanje na posebne propise kada je pojedino pitanje njima detaljnije uređeno.

Privremena zabrana izvođenja zemljanih radova i radova na izgradnji konstrukcije građevine uređuje se posebnom odlukom Općinskog vijeća, u granicama i pod uvjetima određenima važećim Zakonom o gradnji. Prekršajna odgovornost za građenje protivno takvoj odluci uređena je izravno Zakonom o gradnji te se Odlukom o komunalnom redu ne uvodi paralelna prekršajna sankcija.

U dijelu koji se odnosi na nadzor preciznije su uređene ovlasti komunalnog redara, donošenje rješenja, poduzimanje hitnih mjera, izvršenje naređenih mjera i suradnja s drugim nadležnim tijelima. Ovlasti komunalnog redara temelje se na Zakonu o komunalnom gospodarstvu i posebnim zakonima.

Postupanja kojima se komunalnom redaru onemogućuje pregled isprava, uskraćuju podaci i dokumentacija ili ga se ometa u provedbi nadzora nisu dodatno sankcionirana ovom Odlukom, budući da za takva ponašanja Zakon o komunalnom gospodarstvu izravno propisuje prekršajnu odgovornost i znatno više novčane kazne. Time se izbjegava dvostruko normiranje istog prekršaja.

Prekršajne odredbe Odluke oblikovane su u dvije razine prema težini povrede komunalnog reda. Za teže prekršaje pravne osobe propisana je novčana kazna od 1.320,00 eura, a za blažu skupinu prekršaja 660,00 eura. Za fizičke osobe obrtnike i osobe koje obavljaju drugu samostalnu djelatnost te za fizičke osobe propisani su razmjerni iznosi, u okviru granica dopuštenih Prekršajnim zakonom. Posebno su propisani iznosi za odgovorne osobe u pravnim osobama.

Pri određivanju prekršajnih odredbi vodilo se računa da se Odlukom ne stvaraju paralelne lokalne sankcije za postupanja koja su već neposredno propisana kao prekršaji Zakonom o komunalnom gospodarstvu, Zakonom o gospodarenju otpadom, Zakonom o gradnji ili drugim posebnim zakonima. U tim slučajevima primjenjuju se odgovarajuće zakonske prekršajne odredbe.
Novom Odlukom nastoji se osigurati jasniji, provediviji i suvremeniji sustav komunalnog reda, povećati pravna sigurnost građana i gospodarskih subjekata, omogućiti učinkovitiji rad komunalnog redarstva, unaprijediti zaštitu i urednost javnih površina te odgovoriti na probleme koji su se pokazali značajnima u svakodnevnoj praksi, osobito u pogledu zapuštenih nekretnina, nepropisnog odlaganja otpada, zauzimanja javnih površina, napuštenih vozila i plovila te održavanja komunalne i urbane opreme.

Stupanjem na snagu nove Odluke prestala bi važiti Odluka o komunalnom redu Općine Župa dubrovačka iz 2019. godine, a nadležnim tijelima ostavlja se primjeren rok za usklađivanje provedbenih akata, obrazaca, odobrenja i evidencija s novim normativnim rješenjima.

Slijedom svega navedenoga predlaže se donošenje nove Odluke o komunalnom redu Općine Župa dubrovačka.

